Lifan-Z/Chinese-poetries-txt huggingface dataset:
楚野云寒山点缀，淮天波尽水徘徊。古今寥廓归谈笑，气象纵横费剪裁。愁日远随双锦翼，离情满寄百金杯。清风正引城头望，淮上车音几日来。
万里飘蓬失旧游，汴堤别去又三秋。朔风怅望心先去，夜月相瞻影独留。偶得篇章还自失，喜因文字会忘忧。几时樽俎追平昔，熟醉灵芝最上头。
仁宗事业望唐虞，翰墨仍兼八体书。长叹仙游今寂寞，不知遗迹在樵渔。凰鸾影落新安水，奎壁光临处士庐。北望昭陵云杳霭，倚栏双泪染衣裾。
不见大夫行五年，渡淮欲见泪潺湲。忧怀荏苒今衰矣，仕宦迟回亦偶然。眼看飞云难自定，身随去鸟拟争先。更鞭驽马登横岭，即借长桥济大川。
曾侍灵芝九日觞，登高从此共凄凉。故乡江外烟波阔，上国云中道路长。世事祇催蓬鬓雪，秋风不减菊花黄。坐看鸿雁天涯远，甘醉茱萸盏面香。
衣衫尘土待光辉，议论渊源慰渴饥。鄙远尚思同旧学，疲驽常恐误真知。壮怀销落非前日，孤宦邅回强此时。万事纷纷知有在，斋心更欲问蓍龟。
中宵八九梦亲闱，笑逐儿童戏彩衣。起觉片身犹逆旅，化为双泪落征衣。祇嗟轻逐孤蓬转，安得争先去鸟飞。薄宦自伤无以养，亦知从昔戒脂韦。
弟兄相寄玉为音，洗尽尘埃一寸心。欲以蚊虻看势利，能将珠璧现光阴。雅游潇洒知难废，故约迟留惜未寻。北望灵芝山在处，暮云回合碧沈沈。
读书虽苦亦何知，仕宦纷纷强此时。旧学望君真短短，新诗爱我已枝枝。清生野槛晨风远，暖度山窗昼日迟。出处从今能自卜，不庸蓍蔡已无疑。
行背林梢转水湾，乐游与物共安闲。旌旗影散烟波上，金竹声流岛屿间。宿雨未乾花焰焰，晨风不动鸟关关。久晴见说春尤好，何日重来访旧山。
清论从来满士林，君王今日为虚襟。谋维已熟言难废，势位虽隆望亦深。可否谨须要至理，穷通知不异丹心。北风会到江南路，日上城头听好音。
昨日除书下禁林，诏言明白洒宸襟。诚留魏阙初非浅，望系朝廷晚更深。议论自关天下计，功名非系古人心。秋风行李归来未，旦暮虚怀迟玉音。
孝思知欲寄无穷，手插松枝宅兆东。始听灵根来涧底，会看高节入云中。纷纷泪滴枝头露，扰扰愁随叶上风。老尽雪霜终不变，亦知因此议穷通。
张子纷纷非世情，栽杉为径护坟茔。烟冥接叶愁俱满，露落低枝涕泗横。直干森森才满握，微阴细细欲盈城。栽培会与风霜老，爱护无容蝼蚁生。
石楠梭木照春山，颜色纷纷乱碧丹。剩叶如云散幽冢，清阴为盖覆灵坛。沾濡细雨生秋色，摇撼惊风长夜寒。应并孤松长共老，好栽慈竹与同看。
见说无因寄孝心，自移花种碧山岑。栽培蒙密春先暖，想像迟回日为阴。多恨祇悲新雨露，遗灵如得旧园林。黄鹂不会人情思，亦向枝头送好音。
想望独登城上台，重云不见首勤回。久分笑语心几塞，忽得诗书眼为开。草褐岸巾随鹿豕，佳山野水外尘埃。公名方与风霆远，未可窥余寂寞来。
去年马走途中雪，今日舟行湖上风。吾分自天俱有定，此忧如水自无穷。谁知云汉双飞雁，自笑江湖一断蓬。祇有彩衣情最乐，复嗟不与弟兄同。
万竹纷纷光欲流，花亭况在竹林幽。阴藏绝径为深谷，风起炎天见早秋。此地遂为千亩胜，吾侪非止七贤游。清凉可爱无朝夕，无问昏鸦故未休。
春风把酒共溪边，南北纷纷遂五年。绿绶终朝寄尘俗，青云昨夜梦神仙。诗多老格知难继，易外新闻念未传。仿佛异时佳句在，吾游不敢负横川。
万事无庸轻是非，扁舟吾与子同归。不知心逐征云远，安得身先去鸟飞。月入江湖生夜色，风吹花木长春晖。鬓毛每笑多新雪，衣带频惊缓旧围。
里巷参差一水间，水边相失复三年。旧题想见风规好，清隠传闻志尚贤。道路尚能谈旧事，林泉宁复挂尘缘。迟回禄仕予真怯，不独无君郭外田。
道路春晴柳叶长，川原水涸草苽黄。阴晴天气犹寒食，村郭人家似故乡。地旷马牛群放牧，时平儿女自耕桑。马蹄即踏江南路，村店相看酒一觞。
归上慈亲酒一觞，吾荣不啻插麾幢。雨沾马辔行春野，风满舟樯泛晓航。江路好山随步履，人家流水照轩窗。梅仙不怪多诗思，鶑语纷纷燕子双。
迟明骑马听鸡号，雾露纷纷上鬓毛。烟宿平芜疑远水，风鸣高木听飞涛。暖回宿草春初见，光动扶桑日欲高。横笛一声还出牧，稚儿无不笑吾劳。
昔人已劝莫登楼，年少登楼应白头。𫛛鹊雪残冰尚泮，蓬莱云静月如流。灯棚影阔明千里，乐部声长在十洲。万物莫如公最乐，诗情应祇为民忧。
原宪家无金玉储，生涯惟有一床书。众人清论谁知子，终日高谈谢起予。叔夜未尝闻喜愠，伟容如不辨亲疏。丈夫当重功名计，天子重阍好曳裾。
古人湮没不能见，交道陵夷真可哀。与子碧江相别后，到今青眼未曾开。几伤尺素无人寄，犹喜新鸿昨夜来。怀抱相思长抑郁，燕居还念此心哉。
堂堂才业世无邻，坐揖荆吴属晋民。当日若知诛嬖妾，英魂未必死奸臣。尚能博识周群物，谁使无谋卫一身。典午基图从此殆，开编令我涕沾巾。
青春久雨郊原暗，白日新开锦绣明。苒苒碧丝垂柳树，匀匀红粉上花英。人生最贵逢辰乐，暇日终当载酒行。无为草玄成寂寞，便输风景属流鶑。
蓬荜犹淹济世图，独持经术振群愚。困穷自古饶贤者，功业于今属丈夫。天下久思安石起，时人争笑孟轲迂。何时币聘来莘亩，伫听嘉言上禁途。
池轩澄澈岸花薰，吾爱微禽独此存。野性尚思江海逸，灵心应识稻粱恩。春风鼓舞波涛绿，夜月栖迟藻荇繁。沙雁溪凫应羡汝，光辉终日望华轩。
俊骨风标固逸伦，况闻才术巧安民。寻常恨不亲高谊，邂逅相逢即古人。议论耻拘时俗态，笑歌惟取性情真。从今便作忘形契，安得相从席上珍。
槿花时态厌羁贫，谁恤天涯卧病身。千里有家归未得，一心无赖恨长新。形容憔悴真衰汉，意气萧条似老人。恨乏酒樽将寂寞，独凭诗句诉酸辛。
炎暑遁逃天已凉，日阴苦短夜初长。风声日色尽秋意，海角天涯非故乡。鶑谷久离愁满眼，鸰原一别泪沾裳。客情欲借清吟遣，诗就客情弥惨伤。
浮俗区区走利名，吾儒何事亦劳生。昔骑马作衢江计，今买舟为婺女行。南北东西无定日，艰难险阻亦常情。日多好景谁同咏，樽有清醪且自倾。
整顿衰羸尚未苏，信音都向故人疏。须怜犬子常多病，莫笑嵇康懒作书。庠序旧规还在否，道涂新况比何如。鳞鸿若到江南地，愿寄声音一起予。
陋学常嗟趣识迷，羡君先得正途归。直从前哲评高下，羞与时人较是非。长愤荆蒿埋杞梓，忽惊沙砾得珠玑。相从未几又相去，东望门阑心欲飞。
夙昔闻君有古风，里闾邂逅一相逢。金兰密契虽深结，风月高吟未款从。宝玉如能庇嘉谷，微蒿终待倚长松。江头若有东归雁，时寄声音慰病容。
挂帆瞬息绝远水，行李逡巡临故乡。雨润棣棠千叶叶，云深鸿雁一行行。清吟未惬溪山胜，熟睡不知岐路长。邂逅此时同此乐，萱堂卮酒意难忘。
涉汴浮淮即渡江，一春饱满看沧浪。临溪高柳为谁绿，隔浦幽花还自香。暖日鱼儿浮密藻，轻风燕子语危樯。遥知景物烦酬唱，到日诗成几百章。
江流缭绕转天涯，万幅风帆去若驰。红日远山开殿阁，青天高木出旌旗。蛟龙回泊鳍鳞动，燕雀飞翻羽翮迟。身世百年长扰扰，扁舟多谢捕鱼儿。
溪山远远绿如如，坐想南楼纵目初。相别无缘看杨柳，赠行不敢爱琼琚。浮生稍自尝艰险，远道非关畏简书。云去正凝千里目，雁来能寄一行欤。
虹蜺盘泊宿河阴，气势凌空几百寻。月近浑如天上坐，风来不见世间音。吾衰祇有临渊惧，尔壮能无题柱心。病眼昏昏长似雾，不堪频泪欲分襟。
青衫慰子久蹉跎，各喜流年壮未过。金玉曹刘初并价，渊源游夏复同科。红尘去马侵星月，绿水归艎触芰荷。邂逅故乡秋正好，相看忆听鹿鸣歌。
扁舟曾宿此江堧，当日朱颜尚少年。彩笔偶攀天上桂，青衫初泛幕中莲。浮生梦幻今衰矣，薄宦风波尚慎旃。记得父兄游屣处，泪添溪水欲无边。
行李参差久不齐，飘蓬邂逅暂相依。趋驰静笑营生拙，老大今知旧态非。车马一朝君北去，江湖何日我南归。人间物物浑虚幻，莫为分襟泪辄挥。
北风吹荡酒旗斜，渡口寥寥数十家。茅屋尺椽贫活计，渔罾一幅旧生涯。青云正著杨柳叶，白雪已开芦苇花。蓬笠焉知慕轩冕，牛羊岂遂胜鱼虾。
溪山高下绿参差，终日清风慰所思。何不并携安石妓，却须一过习家池。桐孙转影随朱槛，莲子吹香入酒卮。晓色江湖秋更好，微云恰值雨来时。
草色蒹葭芦苇中，莲花一片万枝红。斜阳色妒波心日，细雨香吹水面风。泽国地开金色界，桃源人在水晶宫。扁舟便好如张翰，好在溪边旧钓筒。
寂寂门无车马尘，故人相过觉情亲。焉知轩冕金朱贵，不笑虀盐藜苋贫。看月纵吟颐阁夜，插花沉醉鉴亭春。白头想叹童儿事，浑属溪边自在身。
水日金行共一乡，丈人每爱我辰良。骅骝未解驰千里，弧矢犹知志四方。漫与乾坤同作客，笑看儿女已成行。贫家祇似寻常日，金玉何为忽在堂。
云中楼阁绿沉沉，杖策城头望正深。山近想瞻师子坐，风来疑听海潮音。三乘漫设牛羊鹿，一路谁分耳目心。祇道不增还不减，元来非古亦非今。
天以元丰号太平，新年风物兆康宁。农人待种滂沱雨，太史仍占润泽星。初日浮阳临夏屋，宿霜澄澈照寒厅。玉津池北池南路，还拟同探柳眼青。
衣冠投晓贺元正，草木欣欣共晏宁。玉历已开新岁日，璇玑犹数去年星。风流岂遂同乌府，香火还来共水厅。渐老莫惊头欲白，公名久已在丹青。
百年流转笑浮生，忧思随时苦未宁。心胆爱君长似水，鬓毛如我欲垂星。春风半夜烧灯院，腊雪穷年祭酒厅。梦寐旧游如昔日，可怜庭柏自青青。
大名书到慰离忧，南北还嗟各宦游。任责逾涯吾不乐，食功随分汝何羞。客尘泛泛常时味，河水浑浑一片愁。彩服欲归今未可，遥将心寄日边州。
郁郁葱葱佳气中，晓天春雾湿蒙蒙。山川更洗崇朝雨，草木还催二月风。乐国地开金色界，容台人在水晶宫。长年饱食知无补，尚有私诚祝屡丰。
天上春来今几时，园林已自足光辉。桃心欲放轻红出，柳眼初分嫩绿归。解冻暖风吹浩荡，养花新雨落霏微。知君准拟多行乐，佳句何妨及绣衣。
远岫低连野水苍，田溪急似雨淋浪。灵坛冉冉云烟净，小径深深花草香。落日客帆千点细，秋风渔笛一声长。诗成未解酬真赏，追逐须将夙愿偿。
江湖曲曲抱千峰，堂在山光水色中。云薄祇疑蓬岛近，湖深遥觉海门通。扁舟莼菜知无限，促席榴花定不空。独倚栏干西北望，子牟此兴亦无穷。
欲望都门春正深，高台孤绝更登临。空云霭霭生归思，鸣雁雝雝多好音。华盖荧煌天半际，瀛洲缥缈海中心。江天抱病频搔首，自笑纷纷雪已侵。
江城尘土日喧喧，中有苍然一点山。日暖蜃楼浮海上，花深蓬岛在人间。晴云鹤鹤千峰远，碧瓦鳞鳞万屋环。却望钟陵何处所，客心先与水东还。
昨夜水生三尺来，匆匆相送若相催。大声振地潜鱼跃，白浪粘天高岸摧。宿雨未收云霭霭，春鸥无数雪皑皑。问奴新酿犹余否，为我临溪开一杯。
清河如练月如霜，六月舟行亦自凉。骢马何为轻去国，锦衣不害数还乡。高才落落邦之杰，令问洋洋民所望。城上望公公更远，人间今日日何长。
风波久与故人违，临水登山百尔思。世事易令人苟简，年华稍恨我衰迟。尚迁乔木出幽谷，忍舍灵龟观朵颐。鱼雁不应嫌寂寞，时将一字寄天涯。
不愿与公终食违，别离草草不胜思。老便静处溪山好，懒见闲中日月迟。论易朱云折其角，说诗匡鼎解人颐。岁云暮矣来何晚，倚杖相望一水涯。
少年离别似寻常，老大别离多感伤。饮酒看云心散漫，开书对雨泪淋浪。棣棠密织花成锦，鸿雁斜书字作行。未到与人贪富贵，会须同汝老耕桑。
亦与儿童酌酒醪，焚香颂祝不胜劳。命如千载松难老，德比九疑山更高。顶上少时多鹤发，眉间近日有霜毫。江湖复见年时雁，倚杖孤城首重搔。
大松十里建旌麾，晓日朝霞五色衣。幽谷静闻猿一啸，白云时见鹤双飞。花开洞府春长在，人会瀛洲夜未归。家近武陵时入梦，诗成更忆故山薇。
老年离别欲心折，不似旧时少年时。人世匆忙疑是梦，鬓毛感慨欲成丝。刚严碧玉方无玷，润泽黄丝席有仪。观物似公长在眼，祝公千岁比灵龟。
决胜从容樽俎间，一军争死不知还。拔旗往蹈乌丸垒，杖棰横封函谷关。画像麒麟天上阁，铭功鸡鹿雪中山。我荣不与诸公比，归见慈亲一解颜。
卢商舟淅两岐间，四月军行八月还。龟息不妨窥道奥，鼠偷无敢近禅关。云迷汉水沧浪水，雨湿蒲山岌嶪山。曷日与君同此乐，清言犹可慰衰颜。
齐鹄顺风飞上天，空笼遂至扣犹全。滑思琥珀千钟满，软忆珠玑一样圆。举白醉攻愁自破，硫黄暖与病相便。南归几梦凉堂会，咫尺书来更怆然。
日光拂拂已破卯，野色依依犹带秋。风卷旌旗出城曲，云迎步履过林幽。欲扳悬崖访猿鹤，更逐去鸟穷渊丘。脱洒尘埃坐清旷，静窥万物都蜉蝣。
赏花载酒百花洲，看雪开筵白雪楼。不尽山川长在目，忘机鸥鸟自随舟。当时一笑有余味，今日相思翻百忧。闻说作堂名至乐，几时还得与公游。
世味中人醉不醒，公归正似解人酲。归云意思闲方见，瘦鹤精神老更清。但与尧民时击壤，何须秦女会吹笙。渊明已有归来赋，沮溺应容作耦耕。
征旆飞飞度夕阳，画桡隠隠照溪光。白云点缀千峰绿，青女摧残万叶黄。林外小花留蛱蝶，岸边深藻宿鸳鸯。沧浪可爱须沉醉，诗老无疑缓报章。
欲寄穷通逐水沤，共君歌舞醉新秋。诗辞可爱题黄叶，别意难忘寄绿洲。雨过微风催去棹，夜凉明月满归舟。又随天外一飞鹄，可羡波前双白鸥。
万里无云雨意醒，江湖满载夕阳明。老翁暮钓扁舟去，稚子归樵一笛横。溪月悠悠含夜意，林风细细作秋声。诗魂散落无羁束，试效樊川赋晚晴。
试拂尘衣访远踪，诗魂独与赏心同。低低弱柳啼秋雨，细细寒螀啸晚风。岩石溪流相照绿，草花枫叶一般红。玉琴写尽逍遥意，疑到蓬瀛岛屿中。
山幽渐失尘埃路，势险方知造物功。岩溜飞光动天上，樵斤遗响落云中。烟迷曲岛千峰细，日转寰区万里空。安得谪仙来并此，醉浮风驭过蟾宫。
已传灵耗烦晨鹊，更作新诗寄塞鸿。千里薄寒沾暮雨，百壶清笑望秋风。仙人楼阁重湖外，帝子亭台翠霭中。谢傅未忘丘壑意，待携歌妓醉山东。
玉壶寄酒来三岛，蓬鬓持杯学八仙。诗句剪裁挥翰墨，赏心飞舞度林泉。秋风会圃寻霜实，明月归舟载锦鲜。甘倚白云穷一醉，为公吟尽洞中天。
童稚欢呼喜欲颠，荡舟争揖县公贤。荆蒿自觉风霜逼，花木须惊雨露偏。天下事烦宜振领，古人材锐戒窥渊。君心旧得中和说，定与龚黄议后先。
诗句飞华照彩笺，酒花浮绿动金船。眼看世态嗟无益，心到天真喜自然。盛德优容闻邵父，清才脱洒爱梅仙。却嗟风雨催行色，不得相从醉洞天。
高秋惜别苦匆匆，不得清吟日日同。步履忽迎春色合，肺肠甘逐酒樽空。一舟喜逐征帆北，千里愁逢去鹢东。恰似江神惜离袂，夜来故作打头风。
新辟颓墙得小轩，未成诗思已相关。一窗嫩绿分肥水，十里澄辉接蜀山。近岸雨收风满径，暮天云静月当颜。参军莫作尘埃叹，今有幽虚伴若闲。
结束行装赴早秋，爱怜交论重迟留。樽空北海虚前约，病告东阳益别愁。征旆几时归偃月，客心一夜梦藏舟。尘埃日日无穷尽，能免幽人笑我不。
水光苒苒上朱栏，六月轩楹起薄寒。谁约醉翁同酒艇，欲寻溪叟问渔竿。风飘翠芰清如洗，雨裛苍苔绿未干。见说诸公游兴惬，梦魂终夕为盘桓。
收拾澄虚过断墙，轩楹从此有辉光。草侵两岸春应好，水接双溪晚自凉。诗念松陵频纵笔，会思河朔重飞觞。渔舟占尽江湖乐，应笑吾侪簿领忙。
车马欹危冒险艰，烟尘衰飒病容颜。游心自惜相逢晚，归兴能忘一笑闲。野色无涯秋苒苒，溪声不息夜潺潺。而今幕府文书少，须约诗筒重往还。
江上避风苦流滞，林边步竹强迟留。山迎草色浑青黛，浪逐鸥群尽白头。垂柳丝丝萦渚岸，落花片片入溪流。兴来却喜闾阎少，双眼无尘事事幽。
逐处烟岚照水村，谁家草色接衡门。山藏曲圃非尘路，花满幽蹊似故园。海燕鬭风轻笑语，林鶑带雨巧飞翻。天时似有清明意，自作新歌慰旅魂。
苒苒征衣冒晓霜，客心衰寂鬓毛苍。故人行李来江外，游子飘蓬念异乡。言失筌蹄知意得，醉遗簪绂觉形忘。青衫四十犹羁旅，叹息泥沙困乘黄。
肥上相逢各异乡，笑歌犹得慰参商。人心未尽文章乐，马首还趋道路长。鹤发久堙宗庙器，荷衣行觐赭袍光。功名自有天时在，更尽林边酒一觞。
日月不停如转车，匆匆还见岁其除。已行沙漠数千里，才得京华第二书。一读令人喜不寐，万金于我实何如。遥知日月从三友，弟劝兄酬乐只且。
熙宁天子作文功，拣点官师在学宫。璧水三年嗟我拙，兰英一笑忆君同。青衫昔日俱强壮，白发今时已老翁。邂逅欲言浑不及，别离三四叹西风。
白简风声雨雪霜，几回趋走并鹓行。清名久自还吾党，治誉今尤慰所望。安稳慈亲行小径，光辉彩服侍华堂。我今不复有此乐，一读君诗三断肠。
班荆解马面遥岑，北劝南酬喜倍寻。天色与人相似好，人情似酒一般深。豚鱼尚可及人信，胡越何难推以心。立望尧云搔短发，不堪霜雪苦相侵。
南行湖海北幽州，不见故人今几秋。万事尘沙浑是梦，百年露电只如流。欲观王俭红莲幕，更上庾公明月楼。旧说楞严多少义，由来祇在一毫头。
万里沙陀险且遥，雪霜尘土共萧条。草莱长大牛羊众，窟穴阻深豺虎骄。往日御夷谁似宋，今时尚德莫如尧。试看虞舜岩廊上，何羡呼韩渭水朝。
匆匆灯火着征衫，客劝宾酬酒既酣。老马经时俱首北，大鹏今日会图南。拟寻乐事羞华发，欲问生涯指旧庵。贪惜上恩归未得，素餐自愧百无堪。
四更起趁广平朝，上下沙陀道路遥。洞入桃源花点缀，门横苇箔草萧条。时平主客文何缛，地大君臣气已骄。莫善吾皇能尚德，将军不用霍嫖姚。
黄金束带锦貂裘，白发追随每自羞。已见冰澌流碧水，遥知春色满皇州。红开金谷楼前面，绿暗玉津池上头。衰病到家应稍健，为公须醉百金瓯。
归期元约是花时，曲指花时定可归。日暖拥云迎马首，天寒飘雪点人衣。老胡泪落不忍别，野鹊性灵相近飞。到得归时春更晚，故园桃李正芳菲。
踏雪予今济土河，驱车君始入沙陀。异乡邂逅不可得，别酒留连能几何。缥缈飞鸿无限意，凋零白草不胜歌。到家正是花时节，酒饮休辞杯数多。
青春一日锦衣还，酒上亲闱喜动颜。静视浮名虽羽翼，回瞻明德已丘山。身留桑梓孤衷结，目断旌麾一泪潸。初仕正忧民事拙，愿书余训起疏顽。
朝星一夜渡寒江，千里瞻依重慨慷。荆土定能碑岘首，召南安敢废甘棠。遗恩未散波涛润，令德长余锦绣香。吟尽肺肠还自惜，江湖不似去思长。
天明下诏寂寥滨，师帅高才得献臣。事出中和民自怿，令捐苛细物长春。红裙涕泣瞻征旆，白首驩呼滞去轮。簪绂相先问行色，几时携节渡江濒。
忆步灵芝望翠峦，扁舟今入望中山。沾濡晓雾仙衣湿，点缀春苔鹤发班。幽谷静闻寒布落，重崖晴见暮云还。世途正为声荣困，谁伴苍颜老此间。
声容不见见灵祠，眷惜徘徊重叹咨。樵牧万家歌旧泽，簪绅百拜望英资。深图遂失商霖远，清论空随海月垂。欲拾绪言嗟未得，风流喜读大夫碑。
溪流可到非千里，客梦相望欲十年。胜概昔闻遗老说，乐游今见令君贤。月移波影归珠箔，风转滩声落绮筵。安得浩歌寻涧曲，独飞纶钓醉霜天。
簿领终朝困蒸暑，危亭一息得微凉。草迷幽径回环绿，花落沧波在处香。永夜鹤声双唳月，清秋松色自凌霜。平生爱乐澄虚地，一梦迟留夜未忘。
路蹊曲曲上乔岑，风物疏疏接远林。携妓笑无安石乐，爱山喜似晋公心。步寻翠石伤荆玉，行接幽岩望傅霖。别去几时重会此，欲君无避酒船深。
独山亭子山之心，万竹相围尽翠阴。古刹地幽红日永，悬崖人静碧云深。轻风细细无朝夕，劲节依依自古今。吏役几嗟诗笔废，兴来不惜为君吟。
城楼日日望霄垠，车马今来访旧闻。寒石万寻围翠竹，危峰一点缀青云。洒然自有林泉乐，去矣吾非鸟兽群。安得画工图绝致，尽收苍翠寄诸君。
君得奇笺自蜀溪，缄封密密寄幽栖。香销翠玉花枝软，影落青云凤翼低。书橐一朝丰绮绣，诗心半夜振虹霓。报之重愧无琼玖，强拾刍言细细题。
江外书来墨未干，笑言可惜碍云山。字无尘迹精神健，诗有天才态度闲。皓月分明生海上，仙韶容易落人间。夜深一梦无拘束，飞度重湖晓未还。
城隅东北起危亭，卧栋飞檐控地形。万井不藏平野绿，一湖才见远山青。春归会圃低华幄，雨歇寒芜露翠屏。日暮登临望楼阙，误随飞鸟下南溟。
达士超然独若遗，赋诗行酒似儿嬉。一杯相属非人力，四者难并异昔时。高柳去随波鬭绿，啼鶑未与燕为期。春晴岂但群公乐，万物纷纷总自私。
堤外波澜浸彩霓，花间宫殿出高枝。风高夭矫凤飞去，雨止蜿蜒龙倒垂。早晚烟霞相间杂，浮沉鱼鸟并游嬉。文王台沼群贤至，不比山阴祓禊时。
岸岸垂杨障绿阴，时时好鸟啭清音。昭回河汉波澜阔，方丈蓬莱雨露深。到处香烟浓作雾，谁家珠翠密成林。争标想见千人唱，声入青云画鼓深。
公去江淮今几年，欢谣今日尚纷然。恩荣复拥千兵出，课最应当一路先。诗字细题幽寺竹，酒卮深泛碧池莲。风流会续兰亭盛，幕府能无窦巩贤。
滂沱自足慰民忧，更洗瓯闽四五州。风入远林惊海坼，水吞平陆看川流。禾麻嶷嶷私时泽，鱼鸟欣欣惬所求。凉簟饱眠吾亦乐，静窥槐叶拟开秋。
人家碧瓦照朱丹，缥缈烟涛密琐关。一水北邻千里海，万峰南揖四明山。鸟啼浮世尘埃外，人在青云道路间。祇恐公归难久驻，匆匆便捧诏书还。
画舫参差看欲飞，纷纷车马压尘泥。右军笔墨空兰渚，安道风流访剡溪。白首得时归莫遽，丹心怀国去犹稽。月明会醉蓬莱阁，应笑云霄自有梯。
未识先生病所因，调料想亦费精神。无人可问维摩疾，顾我徒知管仲贫。未肯一经终皓首，不应千里漫思莼。藤床卧对炉烟细，想岸渊明漉酒巾。
居士如泡如焰身，目前应接亦非神。枝辞自已知吾拙，饱学谁能笑子贫。午饮频来同鲙鲤，朝虀漫说欲羹莼。黄昏急雨秋风湿，想见青灯一幅巾。
丈室宽闲独病身，一经反复足怡神。漫从方外论空色，笑与人间共贱贫。菊有细花浮楚醴，鱼无圆鲫煮吴莼。初凉愿与厌厌饮，预判荒荒月满巾。
廊陛纷纷响珮环，半天星月晓班班。误瞻宫阙星辰上，疑听金丝阙里间。万国祭祠严穀旦，百年文物盛贤关。奉常固不烦为最，太史徒知咏仰山。
五更欲踏月明还，去意迟留马亦班。栋宇参差天左界，𫄧旒隠约殿中间。简编雅有多闻富，杖履清无一事关。俗状情知烦爱惜，更容栖息道家山。
天寒雨气满林幽，道上风尘拥布裘。万室未堪今日弊，一官敢念此生浮。平常素拙公家事，夙夜聊分县尹忧。见说至尊方旰食，吾侪何术补涓流。
骑马昔由建春去，泛舟今自美丰归。水中仙子红莲出，物外幽人白鹭飞。风起岸苹寒苒苒，雨生烟谷细霏霏。吏情转觉尘埃丑，叹息沧浪属钓矶。
三月江淮物正新，等闲风雨挫芳春。狂飘柳色低垂地，暗损花枝自恼人。垄亩千家知有望，江湖万里喜通津。鸰原莫放朝华去，共约新晴醉绿茵。
鸟飞池曲冒尘埃，眼看莲花叶叶开。行李偶随孤艇出，好风飘寄一枝来。雨中秀色供吟眼，风外清香入酒杯。半夜梦魂生枕簟，神仙无语下阳台。
乍喜物情争发育，无端骤雨欲残春。阎闾已负游芳意，畎亩犹滋望岁人。厚泽颙颙苏品汇，微波泛泛涨江津。城头便好狂吟去，草木青红衬锦茵。
浪计寻思直迳归，大疏不与世情宜。吟成白雪无人问，歌尽清风祇自知。是否不能寻物议，穷通浑欲付天时。轲雄已矣吾谁适，犹有尘编旧训辞。
朔风吹雪落天涯，醉立飞楼四望赊。粪壤不知涵润泽，蒿莱无复见纤瑕。半宵庭槛光争晓，穷腊园林物自花。谁借一舟湖北岸，月明东访戴生家。
春入园林总不知，墙头初见一梅枝。朔风不挫寒冰骨，夜月偏饶白玉姿。密意忍容鶑蝶污，英心长与雪霜期。人情愿得和羹实，无纵羌童把笛吹。
漏急难留一梦清，灯寒相伴寸心明。暖薰绣被春风信，寒战莎阶夜雨声。尽晓丝篁来竹幄，何时锦绣满花城。病夫不称诗魔役，愁见吟魂续续生。
英谋一发破昏冥，道路喁喁侧耳听。千里啸歌趋雨露，百胥奸猾避雷霆。闾阎有让风长暖，囹圄无尘草自青。朝罢雍容问民瘼，愿言康乐上宸庭。
陋迹迟回寂寞滨，欲闻高谊叹无津。声华未及膺门客，揖让犹皆蜀守民。白日忽收千里诏，清风长挟万家春。穷途倾眷陶钧力，吟尽肝肠一惨神。
解郡西南促去程，扁舟西下照江明。旌麾益近青云路，剑佩行朝白玉京。势位久淹犹郡国，光华此去即公卿。山林愿听功名起，野拙犹能颂治声。
刘石纷纭正忧戈，尽心收得晋山河。巍巍功业能如此，藉藉浮言意若何。风雨旧祠藏石壁，丹青遗像落江波。黄昏欲作溪头钓，愿丐当时壁上梭。
遥思徒驭去江干，道路谁何共险艰。长使庭闱终日望，不知车马几时还。伫期笑乐同尘席，应有文章慰病颜。酒瓮半空为收拾，筮言当见立谈间。
纷纷穷绪不能禁，一缕俄惊百万寻。风月正牵相望眼，山川难系欲归心。萧条又作新秋意，牢落谁同永夜吟。车马鼎来吾即起，梦魂先傍竹亭阴。
强鞭驽蹇逐尘踪，百驾方成跬步功。天地有心成草木，蚊蝇无力负衡嵩。纷然又见瓜期及，晚矣犹思吾道东。一寸古心长自歉，依依余恨满西风。
断编尘简即吾师，万里徘徊得路迟。览照忽惊颜色古，临空叹息羽毛衰。迂愚未尽田瞿学，庸贱空收鲍叔知。安有微波增海曲，愿因穷腊看松枝。
高议轩昂破丽淫，清风遗散落尘襟。倚山渐识浮云意，临水方思太古音。无状欲随仁义老，未完犹怯是非侵。西归须念津涂惑，愿丐中庸镂腹心。
牢落归来水一隅，卧思天阙自烦纡。祇知今夕又明日，不觉少年成壮夫。祸去不虞堪太息，势临无备独长吁。忧时未有如君老，愿听丹囊上禁涂。
平时沉伏草莱间，见说昌江治政贤。爱浃羽毛人自畏，诗成金玉俗争传。一麾出守今行矣，万室倾思正惨然。祇恐又膺明诏去，蒙山无计重留连。
白驹一掷起尘埃，紫凤高𬸣出草莱。盛德日随流水远，清声时逐好风来。百年正属文明际，万事犹须干济才。荐牍几多闻九极，宠章何日下三台。
槿花时态甘相失，金玉交情喜独亲。慷慨有心探虎穴，邅回无计附龙鳞。君方奋翼青冥上，我即潜舟寂寞滨。从事功名有余力，勉为书寄考槃人。
一棹孤舟接杳冥，无聊长恨别离轻。利名汩汩乱人意，南北悠悠分我情。风触鹡鸰寒影散，日蒙棠棣绿阴成。莫令泽国频回首，时倩江鳞寄一声。
江外如今独转蓬，思君不敢望飞鸿。寸心引逐征云北，孤梦争先落叶东。卧病此时千里隔，微吟何日一樽同。却嗟逐客为羁客，还见春风换朔风。
风规落落已非俗，气宇堂堂知有才。安得骅骝归道路，不甘楩梓滞蒿莱。青阳路迳新萌柳，白雪林亭欲放梅。愿逐羽翰归故国，相从歌酒趁春来。
君栖京国我天涯，病眼相望泪满衣。邂逅得为千里会，仓皇不及一言归。穷通固属时之遇，取舍犹惭议者非。未得宠光荣里落，久行犹足慰庭闱。
春风吹诏落天涯，喜听君荣及盛时。桂籍功名知自取，云台事业旧相期。骐𬴊有力争千里，燕雀无才寄一枝。士稚果能先越石，苏秦应欲愤张仪。
十年共力诗书学，万里相期将相科。白屋自知难掩抑，青山聊得慰蹉跎。宠荣未有如君早，衰病争加若我何。灯下无人知此意，独鸣寒剑一悲歌。
病夫憔悴浙江边，谁恻穷途旧橐单。尺素不闻倾塞雁，扁舟未至望沙滩。羁栖久客情无赖，邂逅相逢意倍欢。幽夜冥冥思取火，与君同取白榆钻。
山居倾眷旧朋俦，日落原头望不收。奴仆忽来传汝病，信音不寄使人愁。羁怀缕缕无穷尽，归意飞飞可滞留。一舍道途千里远，那堪风雨重衣裘。
久郁圭蓬困不胜，狂游天地眼双明。行逢梅浦不能去，步接松林无限清。风雨寂寥知物意，山川崎曲见人情。愁悰触物纷无寄，喜听村垆卖酒声。
轻快飞舆出古城，蟠迂行径转沙汀。鸬鹚映日露𫄸翅，鸿鹄鬭风开雪翎。水瘦不藏寒石绿，云归才见远峰青。苦怜野色溪光好，倍觉诗魂酒魄醒。
久客羁栖正无赖，故人邂逅一相逢。红泥绿酒方沈醉，白雪清吟未款从。昏翳忽收尘耳目，欢欣争入病颜容。秋风且醉江山碧，莫纵离愁到客悰。
露下风高头鬓凋，愆阳不雨肺肝焦。短窗竟日添憔悴，座榻无人问寂寥。点缀诗篇空夜夜，封题药裹自朝朝。重云苒苒蓬瀛隔，步武相忘万里遥。
江为雨频增浩荡，物因霜重益凄凉。千年老木战风色，万里澄波浮日光。梅萼半红浑腊意，麦田微绿已春阳。欲留佳赏无樽酒，空引诗魂百尺长。
烦君仔细数江峦，风物如今总几般。永夜水声应自得，新秋月色好谁看。沙禽静敛双飞翼，鱼艇空余一钓竿。诗力有穷情不尽，更凭收拾向毫端。
缥缈飞楼倚太清，危栏一瞬尽沧溟。世途忽忽与时异，水色溶溶依旧青。夷夏固知归禹画，幽燕何事属戎庭。草莱贱策无津致，空想秋风涕泗零。
万里江湖逐断萍，红尘不见北山亭。一思好景心魂醉，才挹余芳眼目醒。寒暑忽移佳木绿，古今长见远峰青。烟芜路断无穷尽，空惜琅邪旧记铭。
日影昏冥雨力微，扁舟欲往浪沾衣。不甘落叶东归去，空羡征鸿北向飞。俗恶懒经沽酒市，身闲欲卧钓鱼矶。祇疑风色相欺得，系滞尘踪未许归。
万里依依欲见君，浪烦车马走乾坤。频经患难心方老，久厌尘埃眼欲昏。几日不归南郡帐，清宵长梦翟公门。侧闻丹诏从天下，愿借春风起旧根。
匹马𬴂𬴂冒晓征，故人惜别涕双零。青云器业方千里，穷巷生涯独一经。节目已疏非杞棘，源流不竭即沧溟。余闲且尽诗书学，莫遣尘埃误性灵。
尘绪纷纷今少休，更须一去弄溪流。清风满木春才半，落日明波雨乍收。懒逐山林群野鹿，欲归江汉狎沙鸥。藻疏菱密吾虽羡，未忍敲针作钓钩。
炎天自欲沉朱李，诗社初欣见素梅。绿柳荐风消酷暑，青荷飞雨濯尘埃。墙头竹影纷纷出，水面菱花细细开。拍手浩歌情不尽，笑君佳句泥流杯。
亭台池沼皆依旧，惟爱清风日日新。念远恨无双羽翼，临流安得一丝纶。好花有意重留客，幽鸟无情乱惹人。满眼澄光清可赋，与君无厌往还频。
草色萋青花色殷，独乘微雨度重关。雕鹰不死蓬蒿际，骐骥方怀道路间。千里未能通咫尺，一毫安敢望丘山。韶华欲老功名远，卧想清风辄厚颜。
不惜千金换酒醪，为君穷力赋离骚。乾坤尽入双吟眼，日月都归一醉毫。平昔至诚倾益契，昨宵游梦得夔皋。穷途知负经纶器，烂醉西风首重搔。
炎暑半归天早凉，日阴苦短夜初长。风清月白已秋意，海角天涯非故乡。无赖分为多病叟，有情还作一诗狂。溪声汩汩东西去，南北游人欲断肠。
漂泊东南天地间，分明身世似乘船。此生去住总未定，所值险夷皆偶然。载酒纵随红芰饮，移床深近白云眠。知君独处多幽趣，诗轴今成第几编。
陋巷本非朝市喧，亦无车马到吾门。清风对客忘朱夏，流水令人思故园。道曲柳阴低白昼，天涯月色照黄昏。一官彼此多闲暇，万事从容欲细论。
我看繁剧频搔首，君赋才名亦异常。尚有闲襟寻水石，更当佳句梦池塘。松苗自合分高下，凫鹤天教有短长。徐上青云犹未晚，可无音问及沧浪。
道衡人日独牵愁，南北胡为一处囚。学士诗成应属和，寿阳梅落殆神谋。醉思侍宴登丹殿，寒想开箱睹黑裘。佳句缤纷飞白雪，雪天宜饮亟来休。
画桡隠隠水中间，红粉相瞻几泪潸。行客自言归意乐，故人终惜别情难。羞惭俗吏浮生拙，叹息神仙一梦闲。漫拾酒杯留客住，春风抵死笑人悭。
青衫日日逐埃尘，风雨今朝重惜春。幽鸟数声还近节，落花万片正愁人。十分润泽生东亩，一丈波涛长旧津。欲踏泥涂上城角，纷纷草色细如茵。
相对春风共酒樽，盘蔬取次得清欢。风吹一鹤归天上，雪压孤松见岁寒。论极不知空肺腑，交成应许缀金兰。明时更听王阳仕，洗手思弹贡禹冠。
投𣀅全家住白云，地幽鸡犬亦无尘。新成元结垂柏翠，旧有渊明漉酒巾。汉上更须呼水镜，郢中疑复继阳春。归帆见说如云去，梦断江湖一钓纶。
五色文章烂锦开，谩劳天女翦刀裁。黄鶑窥水亭亭立，白鸟投空远远来。清昼光阴输静客，碧云岐路属多才。羡君直入文沧海，探尽骊珠始肯回。
就学经年客会稽，父兄应久怪归迟。故知子学优来日，想得人看胜旧时。食蔗已甘佳境近，为山才止素功亏。少年况有修身志，莫为区区应举移。
假借铅华素不曾，肯将桃李较衰荣。向人有意如相识，混雪无言耻自明。青帝信音元苦远，素娥风调不胜清。爱君诗思诚高古，睥睨玄尊与太羹。
年年先发更谁曾，憔悴中间独自荣。素艳得如人淡伫，暗香能共雪分明。银河魄转霜风耐，青冢魂归月夜清。莫与将军轻止渴，须知丞相要调羹。
禹门千尺晚登龙，稽古从来缓见功。清节蕴珠函柱白，高文浮蜃吐楼红。落花正值行时尽，圆月还成别后同。寄字好凭鱼上下，汴渠流水洛新通。
南海归来请会稽，锦衣新过浙江西。暂违香案蓬莱小，久擅诗名太华低。花影欲重公事退，鸟声初闹吏衙齐。云衢已怪朝天晚，乘兴无因访剡溪。
浄室兼容海众临，维摩憔悴病仍侵。且将灯续光明藏，时见珠随咳唾音。素壁短碑深掐玉，画檐新榜大书金。故溪曾指桃花记，乘月何时更一寻。
子真仙去学乔松，华宇经营得我公。海近蓬瀛全仿佛，山经楼阁半虚空。一千里地檐前月，九万程天座上风。从此鉴中登望好，却应浑胜水晶宫。
参陪初见翦蒿莱，顷刻疏红户牖开。贺老湖光浮枕簟，梅家山色染楼台。翠微已借云根筑，青琐仍供月影来。闻说紫泥追诏近，使星躔次傍三台。
闻说重来住法云，旧缘香火一番新。桃花可认曾移主，鸥鸟还应不避人。脑玉几陵虹气势，颔珠长借月精神。何时乞得东南守，共礼黄金丈六身。
时访城西长者家，欲将无定友烟霞。百函贝叶听挥麈，一炷炉香看点茶。猿立砌台偷落果，鸟穿檐柏献新花。旧曾题处烦师护，肯学常流旋碧纱。
浮图千尺俯楼台，天地晴无一点埃。日薄马初经具次，风轻船稍近蓬莱。迁移曾费愚公力，分擘宁烦巨掌开。东北若无丘垄碍，好同灵鹫却飞来。
三年清苦下书帷，诸子专门盛一时。研尽锦砂重注易，草残饶纸谩笺诗。鼓催闽越茶应早，线引昭阳日渐迟。侍讲会须拌共醉，状元新约未差池。
归尽春风未得归，相逢还是落花时。文衡仔细夸程石，饮量粗豪笑满卮。安稳鸳鸯多左翼，低回乌鹊尚南枝。稍寻前度曾游处，更觉新怀慰旧思。
老骥如龙久屈盘，追风消得用金鞍。即今将相多同榜，自古神仙有法官。病起纵惊秋鬓改，诗成犹伴夜珠寒。他时直上三千里，愿看云天一整翰。
雪拥平田万顷宽，一郊和气属天官。撒盐久欲资调鼎，成璧初疑捧上坛。雀带玉飞金屋煖，龙和珠睡锦窗寒。他年祠罢亲陪燕，应得屏风隔坐观。
翦爪七年矜久旱，斋心三月愧疏云。地钟润泽来耕垅，天借清凉入绣纹。常膳鼎寒摇萐莆，正衙炉煖和兰薰。越裳会见朝丹阙，共识中原有圣君。
阊阖晨开玉殿浮，灵鳌不动海波柔。是般仙果三千岁，一样春风四百州。鸾扇影寒裁就月，蜃炉香煖结成楼。从今不顾瑶池宴，闲却西巡八骏骝。
平明下马锦蒙鞍，暂向飞廊一整冠。行近柳阴移昼寂，坐来花气辟春寒。别张翠幄黏丝絮，更想金人捧镆干。洛下少年今亦老，宴游无复似前欢。
共辅龙飞与五蛇，一时恩礼有谁加。华堂玉椀更传酒，便殿金瓶独赐茶。宝带光芒腰下印，绣衣形影幕中花。平生自与韩公合，名德应归太史夸。
少谈奇字客长安，妙斲无人得郢墁。两鬓已秋陪后进，十年如梦守前官。竹延西角东须遍，梅发南枝北尚寒。从古晚成终大用，扶摇行见海鹏抟。
彩舆同日会仙山，金锁晨开玉殿关。驾象法王趋侧畔，骑龙真祖护中间。紫浮渭北衣冠气，红压终南衮绣颜。更祝圣孙千万寿，奉祠长御景灵班。
泛洒从夸雨点匀，九天宫阙自无尘。五更玉勒争门入，十里珠帘夹道陈。薄宦即今双鬓改，从官还是一番新。须知鸾驾重涓日，不似春秋四卜辛。
夏木阴清气候匀，平明鸾仗簇芳尘。百年礼乐传宫注，万国衣冠拱庙陈。红芍药开迎昼永，紫樱桃熟奉时新。天街自不容生草，布屑由来枉用辛。
三宫同日下云莱，带晓千门万户开。黄伞日随清景驻，玉炉风度暗香来。眠当道路驱除柳，守得宫庭委付槐。亭午扇还新庙閟，紫云重复护周回。
修廊图画列伊莱，金碧旁看启佑开。山压巨鳌初踊出，宫随灵鹫忽飞来。潇湘伫泣空留竹，海岳遥趋想畏槐。闻说都人争拥道，凤舆才见第三回。
车后鹓鸾随剑履，帐前貔虎拥旌旄。星环紫极三阶正，鳌立青天一柱高。上苑金杯新锡饯，下都银钥旧均劳。重来更捧宸章烂，华衮何如玉字褒。
黄钺新兼两镇雄，至和前已冠三公。传将名德蛮夷外，老却年华将相中。十雨燮成尧壤厚，五云飞尽傅岩空。更闻定策刊彝鼎，千古英雄伏下风。
太师勋业在丹书，乞得身归主眷殊。五色诏容瞻凤阙，白云篇不换蛇珠。闲应物外神仙有，健复人间将相无。明夜画船回首处，汴堤烟月柳千株。
黄金曾酌御尊余，恩礼何人更得如。北极星辰趋观阙，西京花木卧田庐。手持宸翰春罗馥，身入仙壶昼景舒。八十为师精力在，太公应愧齿先疏。
祥云好色近蓬莱，列辟称觞广殿开。乐奏九成丹凤降，香焚百和玉龙来。三农腊雪方呈瑞，万国春风已暗回。共祝圣君千万寿，年年长奉白云杯。
兴龙嘉节会簪缨，步武跄跄鹭集庭。拜笏竞从花外见，仙歌疑是梦中听。升平圣世真难遇，醉饱君恩敢独醒。同望阙庭称万寿，庆云中见老人星。
坐筹国事尚才堪，屈指同年祇二三。平昔醉乡营别业，如今仙籍换头衔。光阴老去犹能惜，世事闲来不更谈。闻说进书归秘阁，绝胜流落在山岩。
背未成鲐齿未鲵，暂时来放五云低。初从荆国犹年少，久侍神皇见日跻。近正铅黄新眼目，指南尘土旧轮蹄。爱君文采真难敌，他日横空是紫霓。
探尽骊龙凿尽鲵，明珠未出价犹低。晋人已觉蟛蜞误，汉客仍从豹鼠跻。到底错薪须刈楚，从来得兔要忘蹄。他时若缀三经后，五色云中有紫霓。
春来燕姹复鶑娇，不饮喉咽顿觉焦。桃被脸深将露洗，柳绿腰细得风饶。船中载酒犹嫌少，席上看花每恨遥。可惜襄王今老矣，不堪云雨梦朝朝。
太师天赋与人殊，除却汾阳尽不如。万乘有时前膝席，百官随处避肩舆。巨公多出陶镕后，重事仍归议论余。闻说挂冠恩宠厚，恨无官职可教除。
乞身章疏竟难移，双镇辞来亦重违。绝域共惊吾父在，别都今喜我公归。渭川士宦相先后，辽海人民半是非。谁念昔曾陪祖帐，同时宾客坐中稀。
鹓鹭朝来又集西，联镳初卸锦障泥。夺袍况有诗先捷，倒玉何妨酒屡携。诏下竞看花作判，赋成曾借柳为题。衣冠异日传图画，惟有三家盛事齐。
酒半诗成日转西，骊珠才抵一丸泥。未饶白雪无人和，不忿东山有妓携。班缀定应连玉笋，姓名还得梦金题。飞腾便见新官上，传语花开慎莫齐。
三家成佛本来西，共坐莲胎出淤泥。归侍玉除还似约，去腰金印定如携。殷勤鸟劝花前醉，邂逅人逢叶上题。纵有凤毛传序远，未应能似雁行齐。
颦里从来敢效西，龙门登日尚云泥。紫垣正掌丝纶美，绛帐初将杖屦携。红锦未酬青玉案，黄金应护碧纱题。正堂若许曹参避，愿更虚心问相齐。
清风明月本闲人，凤阙初来一幅巾。淡墨姓名才烜赫，横金班缀偶叨尘。鼎湖龙去池台古，辽海人归冢墓新。惟有苏家老仙树，能将五百岁为春。
诗酒相从祇岁余，云楼凤阁在空虚。骊龙光焰随尊俎，鸾凤精神入簿书。内翰风流知有后，状元门阀是当初。恨无一物堪持赠，梅未全开柳尚疏。
黄尘初出国门东，杨柳青青画隼红。占得度关云色异，想知登望月明同。曾传嚼蜡风情外，更悟烹鲜政事中。闻说太平迎候远，安排骑竹有儿童。
七十平头便拂衣，舞雩风月有光辉。寻常薄饭犹能足，多少高官未肯归。鸥鸟等闲还自乐，杜鹃容易重相违。想知辽鹤归来早，城郭人民未尽非。
苍仞千寻画不如，信知韫玉胜怀珠。一卷会使民瞻峻，三品何妨主眷殊。看日谬烦鞭气力，补天真待炼工夫。寄声欲取黄金印，雨后还曾堕鹊无。
食货方艰不忍笼，长才宜有济时功。阁当龙马图书后，钱入红牙算子中。音信定应随朔雁，梦魂多拟托南风。如何更讲黄河策，定取横流副两宫。
丹阳太守旧名卿，骑竹儿童夹道迎。醉尹笙歌甘酒病，谪仙风月苦诗情。江湖天气农桑早，水竹人家枕簟清。白首爱君心未已，梦魂犹绕凤凰城。
千级仙梯第一层，阑干常为水云凭。起为霖雨从肤寸，活得鱼龙用斗升。鹏有程途知可到，鳌非番次信难胜。即今姓米仙人住，云母中间一片冰。
出守东州异故园，临岐花鸟共无言。度关有客占云气，夐野何人肖梦魂。兰辟白蟫书殿秘，茅分青土社壝尊。相望几直蓬莱宿，灯影寒笼月满轩。
场屋论才昔议魁，教庠官冷尚低徊。灵龟缩甲专藏六，老雉斜冠怯应媒。半醉珠玑随咳唾，一方桃李待栽培。塞垣错莫风沙晚，南北相望首重回。
遭遇何人更得如，同时几许待公车。官清自可看奇字，俸薄犹能写异书。千里水云藏旧隠，一番雷雨报新除。自怜霄汉华涂稳，鸿雁横飞序尚疏。
三阳新已换三阴，润泽才逾一寸深。无地得施调国手，惟天知有爱民心。霜毛一半浑如雪，玉貌诸余少似今。且向尊前尽情醉，不须辛苦问为霖。
抱瓮何人似汉阴，一番膏润及根深。稍苏南亩耕耘力，甫逼东君造化心。堪画不应须到晚，可收除是趁如今。宝陀若更施余力，岂独坊名揭望霖。
蓬莱宫阙锁崔嵬，书史频看祇乱堆。华盖稍瞻天北极，紫云曾识道东来。功名方与英豪共，怀抱仍逢故旧开。造物为君如有意，一番风雪洗浮埃。
太公年甲伯夷清，早早休官乐盛明。西子横陈花一径，北窗高卧稻千城。喜闻客去如多病，老见春归似薄情。曾向先师得门户，不知何日炼丹成。
一番相见一番清，坐久精神转更明。诗里欲投亡命社，酒边甘在受降城。此身到处堪乘兴，万事由来枉用情。试问仙翁多少寿，定应三度见桃成。
一番惊雷一番风，巨鱼看得化为龙。销残白日书千卷，付与浮云禄万钟。珠玉贯穿成把握，星辰罗络在心胸。怪来佳句清人骨，正值溪寒雪满峰。
政事相传旧有经，为州前后半台星。岁教诸县无公事，雨使佳人上使厅。太守未甘双鬓白，西湖惟欠远山青。经过况有风骚将，乞取篇章作画屏。
下车明日燕西湖，醉倚高花不用扶。鸥鸟便应知我意，海棠今复恨公无。佳人舞罢头缠锦，座客诗成咳有珠。圣主若容长守此，不妨生就白髭须。
十年骑马困京尘，乞得州来颍水滨。苔藓满庭无字押，莲花全幕是诗人。楼台雪后如闻雨，歌舞尊前祇看春。半刺会须拌共醉，银条方共德争醇。
十顷湖光辟尽尘，女郎台榭占沙滨。杜鹃言语瞋为客，杨柳腰肢瘦似人。便拟曲留今夜月，已知虚度去年春。凭君为伴花前醉，况复香醪特地醇。
同时几许已成空，回首荣枯是梦中。自昔一般称国艳，而今两度嫁春风。谁人与刻三年叶，何事惟开十日红。试倚玉梯丹汉外，为渠方便问元功。
百花羞缩敢争先，雨露仍随爱惜偏。青帝拟教春一见，素娥留待月重圆。相逢可惜非三月，自叹无因更少年。终日倚阑看不足，直须风雨送归天。
前来楼子妙凌空，若比今生是下中。曾与阿衡调鼎铉，拟教周昉画屏风。再生桧老无多绿，四季花凡一饷红。认得洛阳人未识，信知天地有奇功。
祇受姚黄一著先，儿家元在郡西偏。解残珠佩迎新见，寻得金镮依旧圆。一过馨香犹半日，再来期约本明年。向人自有凌云意，不羡城南尺五天。
市井初传为一空，直疑伊洛谩当中。别承仙掌非时露，剩占薰弦几日风。自愧霜髭难更黑，谁怜粉面不长红。岂惟画史愁传貌，兼使诗人费尽功。
一番风信作花先，未必春工会党偏。玉杵买来容再睹，金钗分与却重圆。几回众里知谁似，一堕人间有几年。我是玉皇香案吏，可能相与便朝天。
十方生灭尽虚空，往往看花似醉中。再见倾城弥爱日，一闻绝代竞趋风。不知世逐仙棋换，未免身归爝火红。自断此生真梦幻，直须成佛是殊功。
牡丹犹自欲推先，传语诸花莫恨偏。泪眼始看金谷坠，指环寻伴玉箫圆。此身那复思前事，半面犹应记往年。毕竟得归归甚处，玉楼深在九重天。
谁言见惯是司空，旧说扬州未必中。可是两三千处月，能如二十五般风。依稀仙帐魂今返，遭遇神针肉更红。却得蓬蒿遮蔽力，便教重见太平功。
诗成赢得锦袍先，自是高才遣将偏。稀遇仙丹时下熟，荐惊神女梦中圆。丹梯直上三千级，间气于今五百年。为报百花休暗恨，便开三度也由天。
春归岑寂厌书空，赖尔相陪酒屡中。未必前身非叔子，不应后至似防风。赌留坐客排双陆，借与都人画二红。须信年芳有虚发，莫教杨柳误前功。
阿谁莲步拟搀先，相见从他次数偏。曾学驻颜知药喜，免教渝约问蓍圆。春风省识非平日，昏雾中看类老年。闻说上林今更好，一如尧禹旧时天。
来时宾客正谈空，更值僧斋饭一中。便拟商量归慧日，豫传消息与香风。夏蚕三叶空余绿，秋木重花祇浪红。惟有此花花与子，两曾相见是神功。
姿貌新来胜日先，托根何事得州偏。起将玉骨灵符异，分出金身觉性圆。如不能言常竟日，似曾相识是今年。也应解笑山茶晚，长占东南小雪天。
诸县丰登狱屡空，珍祥如欲助升中。不妨故故留连月，未到频频恼乱风。向上郁葱佳气紫，现前圆满报身红。自今长许汾阳醉，内外曾无缌少功。
发居众后摘居先，玉色无端禀赋偏。华表却归仙梦远，宝陀重现瑞光圆。少师花谱三千字，吏部春诗二百年。两处偶然浑忘却，不须惆怅对炎天。
品格由来自出群，就中相并转惊人。且同药使求民瘼，终与花王秉国均。李广无双空自老，崔徽有两竟谁真。因君翦寄和诗看，始信人间别有春。
怕草侵陵为翦除，新诗应笑病尚书。潇湘烟水愁相对，巫峡云山欲独居。有客弹冠连茹进，谁家高髻合欢梳。年来太守虽加老，为尔情怀亦自如。
不与寻常草木群，看来端的好予人。神仙比并容颜似，姊妹推排次第均。浮薄未应随世态，靓妆浑似任天真。得他和气知多少，占尽河阳一县春。
曾与宫花傍玉除，芳名消得用金书。已教庄蝶双双引，更伴台星两两居。官样自应能笑语，家常谁欲效妆梳。大都好物难摹写，未信屏风画得如。
白也虽云思不群，赋君犹有调高人。更相汲引风流在，各自芳菲雨露均。因药封王谁是假，与花为后自应真。思量消得黄金屋，回首戎葵也是春。
谁捋花谱更删除，妙品须教末上书。未必楚王曾梦见，祇应青女解孀居。行云莫向中问度，新月才成一半梳。若使觉王今识汝，莲花宁复并真如。
并骖鸾鹤下珍群，为爱诗人不避人。半醉奈何非李白，独醒愁杀是灵均。空花在处黏成妄，草木何时炼得真。顾我无心争彼此，即今开落任青春。
尽日经营对广除，旁边奴婢亦诗书。俱飞蛱蝶浑相学，共戏秋千祇并居。说着定应成脍炙，买栽真是置篦梳。更嫌病眼无凭据，细看元来玉不如。
一经瞻顾遂空群，疑是同时解佩人。曾对丝纶当禁掖，终随弦诵到成均。有如一梦邯郸假，未始相离浑沌真。可怪满城寻国艳，不知花在此中春。
玉颜高并向阶除，静笑寒藤学草书。未信东君无职事，不惭西子是邻居。曾教王母藏青鸟，拟问嫦娥借玉梳。尊得花王威势重，也应知慕蔺相如。
共抛花县暂离群，聊伴西湖地主人。艳粉两应归藻绘，香泥俱合在陶均。雄风为借吹嘘力，雌霓叨蒙激赏真。移在洞天深处种，与谁同见八千春。
几时诗债许蠲除，直待金鸡放赦书。神峡自来云一片，仙山多是玉群居。祇缘貌类欣临镜，却为情亲忘见梳。不怕飞泥侵妙质，吾家斤斧正风如。
神仙流品信难群，绝似人间两丽人。暂得借观犹占久，便教偷戴也分均。祇邀竹叶相为伴，更对菱花自写真。开向夏天缘底事，算来多是不宜春。
桃茢无堪谩祓除，芭蕉何事倒抽书。凤凰骑罢犹轻举，乌鹊桥成得燕居。抵死劝持雕玉盏，象生描在镂金梳。当时若使阏氏见，未怕平城刻得如。
晚菘早韭谩连群，过眼终无爱惜人。照日舞鸾情款曲，趁风飞燕势停均。名归本草千方秘，职在司花一命真。回首凤凰城阙下，倩谁移与后园春。
曾伴长杨草诏除，信知长合在中书。暂违紫袖双瞻立，聊伴红裙一饷居。小子正狂心已醉，老奴犹爱发方梳。故应此战今须解，兵法曾教避不如。
𫄸帛升龙日月章，平明鸾辂幸胶庠。侍臣独恨身千里，邸报空看字数行。故事一遵皇考庙，余波仍及武成王。谁知玉尺横经处，犹是当时旧讲堂。
百步厅边放两衙，夜深灯火见人家。提壶劝我教沽酒，鸜鹆逢君要点茶。舞得六幺除是柳，啼消红粉奈何花。使君被尔牵诗思，可是无心忆浣纱。
鸟排行阵树排衙，且喜西湖属当家。扬子已无骑鹤事，会稽惟有卧龙茶。未妨春帝常为帝，须信名花始是花。更住一年方五十，不应情味薄于纱。
方朔无端溺殿衙，得州仍是地仙家。海红谩与陪尊酒，淮白犹堪当分茶。夜静青天十分月，春深平地尺余花。谁将园里新蜂蝶，织就佳人护项纱。
争标才气两相高，不独诗豪酒亦豪。战得蚁酣成后殿，探知龙睡遇先逃。曾于宝月求斤斧，欲以春风代翦刀。他日若称诗宰相，定应先后秉钧陶。
楚尾秦头俗久移，丰穰仍值太平时。渚花尽日临书幌，潭菊如今在酒卮。十里麝香行驿近，三竿红日坐厅迟。爱君古锦囊中句，不负文忠国士知。
冉冉年光逐闰移，厅闲宾客坐多时。主恩未报空持橐，军政无妨数举卮。潘鬓雪霜何太早，傅岩霖雨不应迟。颔珠竟被君探得，正值骊龙睡不知。
剧谈终日少文移，幕府新开盛一时。羊酪未妨留灌顶，蟹螯何苦负操卮。诗成醉里遗忘易，思发花前属和迟。更许此生刚节在，祇应惟有岁寒知。
春花秋叶两推移，未有涓尘补圣时。新识豹胎休负鼎，旧成蛇足谩持卮。山如水墨屏间见，日向棋盘子上迟。便使北归应念此，白鸥黄鸟尽相知。
浅红深紫旋教移，直待开无空阙时。花十八中看蹋鞠，玉东西外听扬卮。笙歌船舫天围合，灯火楼台月上迟。顾我若非乡曲远，定应长占此州知。
造化从他密密移，聪明非复似前时。暂披金甲为儒将，曾燕珠宫对玉卮。一日看回花恨疾，三年生就叶嫌迟。殷勤为访春消息，赖有羹梅探得知。
小立桑阴尚未移，便如相识已多时。锯沙我就玉界尺，点砾君成金屈卮。灵运自应为佛早，退之今恨学仙迟。当年江左堂前燕，却又飞来未可知。
无事何妨数命宾，一湖清境是西邻。栽花要与春为主，对酒瞋将目借人。诗就彩笺斜卷玉，舞余花碗倒垂银。由来景物常无价，谩道钱多会有神。
湖上寻常日一临，年华无用苦相侵。梦随蝴蝶悠悠觉，日待蟾蜍款款沈。醉里笙歌传盏疾，壶中天地着花深。回瞻象阙恩难报，愿尽平生一寸心。
赤松居处近州衙，况复诗情是作家。收得夕阳归老境，破除春睡有新茶。年华一任随流水，世事多应似落花。却笑宦游闲不得，尘埃昏尽幞头纱。
谁将两制比三衙，千骑犹如布素家。何日龙巾容吐酒，而今纱帽自煎茶。十年胶柱空调瑟，三月羹梅始见花。醉里不知身在此，梦魂犹傍御袍纱。
押了文书坐了衙，寻常行过祇如家。苦无公事妨携酒，赖有诗情得试茶。便到五更犹有月，算来一日可无花。垂纶更作轻鸥伴，坐看寒汀学绉纱。
门锁寻常付守衙，穿湖曾不碍民家。惯看妙舞资豪饮，生怕清歌送好茶。山盍飞来围着水，春休归去带将花。从教魏紫姚黄下，也合翚衣里素纱。
芳丛宜密不宜疏，何事琼花祇一株。苦劝白衣成酩酊，尽饶红粉插茱萸。定应青帝稀曾见，端的黄金似得无。便拟栽培伴桃李，尽移春色入洪炉。
龙眠三李晦声尘，长望淮壖与海滨。自古市朝成底事，即今猿鹤伴他人。细思南陌东阡月，大胜千门万户春。可惜欲归归未得，不知家酿为谁醇。
五丈河边避俗尘，闭门情味似漳滨。抛离鹊渚今三岁，成就华严祇两人。贫里有时求得玉，老来无可奈何春。平生共学王丞相，更觉荀扬未尽醇。
昨日红裳伴燕游，渚花争好草争柔。依稀黄鸟浑相识，期刻青山卒未休。风似去年搴翠幕，雨分明日与芳洲。即今太守无佳句，空愧当时宋采侯。
却笑元宵是夜游，金针穿石彩丝柔。萱堂帐幄闲仍出，幕府文书了即休。顾我宝珠连合浦，爱君仙果满瀛洲。谁知并辔聊同俗，拜后如今有鲁侯。
平明一雨阻重游，风绉前溪绿谩柔。况已上元连夜出，不如寒食看春休。弄珠滩涨平侵岸，摸石江深抹尽洲。自是苦阴无意思，莫将潮信枉阳侯。
十年京洛从宸游，得郡终难绕指柔。庐舍昔希三肯顾，亭台今负四宜休。何人正在芙蓉岛，有客空吟杜若洲。为问西街孔君子，设监那得似诸侯。
谢安携妓是清游，玉莹金尊十指柔。桃自三千年结子，鳌于六万岁更休。猿啼谩想黄牛峡，凤去空传白鹭洲。我若他年封万户，祇来穰下作穰侯。
省中何必就尚书，且向新桥一振裾。娇女顷嫌撑小艇，偏亲今喜度安舆。假饶跨鲤终难学，除却垂虹尽不如。从此使衙乌亦好，岂无遗爱在胥余。
平生希慕范莱芜，耻把耕耘一问奴。碑较智愚能几里，树争贫富没多株。报之琼玖如投李，遗以珩璜恍弋凫。传语小城休负固，元侯今后不言无。
亭榭新修道不芜，丰年焉用橘千奴。请教青帝留三月，拟就嫦娥乞一株。种玉水田飞白鹭，泳珠风槛对沈凫。便难图画犹争看，定是京西一路无。
曾因书史翦繁芜，更与花王置木奴。蓝旧出师青万顷，竹新齐母绿千株。睡余枕簟屏开凤，饮尽尊罍勺用凫。一种梧桐亦遭遇，翦封终愧内虚无。
皇家宝历万年余，礼貌群臣自古无。龙马已陪阿阁凤，鼎湖犹想裕陵凫。刘郎莫恨桃千树，匠伯应怜栎一株。犹喜后来门户在，小儿能赋昆仑奴。
一别勾芒仅岁余，不知今度老颜无。管人忧喜何如鹊，与世浮沈可奈凫。拟看笏头花四朵，更栽槐面树三株。若教上番成新竹，须戒人家婢与奴。
附庸新又进于余，欲共南邻鬭有无。横列谿山埋积雪，卧开桃李映新凫。拟舂玉臼丹千杵，更种金锤麦一株。从此有人殽亦有，不烦公帑与官奴。
公钱虽少俸钱余，明日如今作会无。况有鳖裙胜脍鲤，岂无鹅掌代蒸凫。庆归子舍芝三秀，官入卿曹棘九株。闻说丽人推不去，爱才何止十年奴。
使君诗思谩雕肝，安得头风与阿瞒。然艾为谁甘受痛，看花缘此负追欢。通天犀带应怜瘦，云母屏风尚畏寒。何日长安同一醉，拟教歌舞衒华丹。
诗战空怀壮士肝，未容旃旆累祁瞒。并游曾许花含笑，孤愤今惭树合欢。五朵谩将春色寄，二篇还伴夜光寒。凭君休造斑猫毒，且向三田养就丹。
报君平日愿输肝，常笑飞蝗累李瞒。一雨固宜知上德，是花犹可尽君欢。孤根自识恩波煖，老健谁争气候寒。从此忧民免髭白，却疑甘泽是金丹。
二毛萧索未应羞，谩说初怀弄瓦忧。珠母光芒今吐月，豹驹才气已窥牛。自知阴德仙能学，谁有灵符鬼可囚。早晚病除闻药喜，与君诗酒共清游。
太守无堪久借留，君王恩礼与升州。亲舆自可时来往，渔唱犹能数献酬。风色得经扬子渡，月明知在海棠洲。北山楷木今成列，独傍师门想见丘。
凌晨寒日弄辉辉，我旆东来子旆西。对此销魂两无语，恨初相遇一何稽。梅花可惜空随驿，鸥鸟多应不下溪。犹有往来鱼与雁，好将诗什当书题。
紫案焚香拜敕黄，无因久借盖公堂。不堪落日离魂断，赖有薰风引梦长。吹律渐知寒谷暖，卖浆曾值暑天凉。他年果若成功去，乞取南阳作邓王。
春渚秋潭不可寻，回头城郭碍高林。但知自白三分鬓，更与谁论一寸心。红粉泪痕消片玉，故人情分重千金。临岐不忍醒时别，一任玻瓈酒盏深。
谁信金陵刺史肠，曾怀珠玉夜光芒。一尘侍从才虽短，双奉君亲日更长。得郡免营三釜粟，过都容捧万年觞。遥知南北相望处，风在檀栾月在棠。
借山楼小已新奇，更近东边得凤池。一日未尝无客过，百年今始有人知。舞余裙带双垂绿，诗就珊瑚半露枝。为问鹓雏归得未，虚来阿阁已多时。
使君年老强搜奇，来傍吟窗拥被池。明月清风初未觉，白鸥黄鸟旧相知。水通河汉无多地，凤在梧桐第几枝。好是与民同此乐，丰穰仍值太平时。
池就台成竟大奇，画堂新燕亦差池。人非杨柳看来瘦，春有梅花探得知。华发渐惊强半白，素娥曾与第三枝。海邦莫道无宾客，冠盖如今盛一时。
东君着力信神奇，桃李中间水满池。定是祇教淮甸有，若为长得泰州知。行藏正倚楼千尺，勋业初横草一枝。投老尚堪驱使在，问春何似少年时。
公事稀疏已自奇，那堪园更胜舒池。诱将醉尹来无数，禁得诗人瘦不知。蝶梦几随蝴蝶远，凤雏仍在凤凰枝。赏心乐事知多少，雪月风花是四时。
平生仕宦不求奇，谁怕他人夺我池。地胜更无尘可到，天阴惟有病先知。从教宝塔来当面，消得云楼为折枝。看取𬸘堂何似好，夜深歌管月明时。
老懒由来怕立奇，偶然寻得旧家池。一州祇此为无及，累政因何尽不知。歌吹彻云城百尺，楼台侵夜火千枝。凭谁为报鶑花道，一日须来十二时。
仿佛华胥一梦奇，斩新楼阁旧城池。夜深犹有人家看，昼寝惟应燕子知。疏雨有时三两点，好花何啻万余枝。诸公若肯相追逐，趁取春风烂漫时。
恰似蒲萄水亦奇，游人多似后园池。壶中日在归前落，醉里诗成醒后知。芳径绰开杨柳树，小墙阑出杏花枝。老拳毒手浑相若，望立降旗是几时。
使君竟亦不能奇，赖有诗翁壮观池。二百年来无此作，两三人外有谁知。鱼应变化垂天翼，鹊不经营堕地枝。况复凤毛如得凤，古来遭遇或同时。
一年三十有余旬，最爱韶华是令辰。坐久落花深一尺，睡余浅粉看重匀。况当诸县无公事，且与云楼作主人。今日与君俱白发，看花情味尚青春。
收得宫花上带春，绿袍仍共草争新。发扬杜老诗无敌，盖覆吴侯政不神。平地彩云看接武，一天明月负垂纶。怪来濒海多儒士，龙阁从来是里人。
朱丝同直水同清，红袖何妨当使令。可惜去年他处看，不知今夜几州明。年华老去知无补，眉妩初闲似有情。且向云楼拌共醉，尽他灯火暮禽惊。
年年月色是中秋，莫为今宵海上楼。要得长圆真妄意，放教微暗亦良筹。步金砖上颜仍好，颓玉山前德尽柔。生怪嫦娥苦羞涩，都缘瞋不强公游。
偶被微云掩素娥，昏昏如似隔轻罗。祇应梦里朦胧惯，可是秋来淡薄多。舍此岂无珠可玩，学渠犹有扇能歌。会须明夜分明在，况有诗人为琢磨。
重渊谁道探珠难，恰值骊龙睡重间。工部藩篱今梦草，司空门馆旧衔环。心肠何啻吞云梦，身手犹堪擘华山。况有旧家仙桂在，姮娥留着待君攀。
谁作明堂一柱看，谪官犹诖罪中间。名成何必频看镜，道在终须得赐环。一片灵台江上月，七株仙果海中山。回头为报姮娥道，拟把高枝次第攀。
先生官冷久京华，衣有尘埃饭有沙。半夜尚闻亲旧草，一春长是负新花。两龚清洁推君子，二陆文章属当家。更忆巷南曾学士，坐将盘诰解聱牙。
腊月狐裘尚御黄，靓妆先了为谁忙。与春不足都缘淡，教雪难知祇为香。曾拥旌旗闻鼓角，终随彝鼎见烝尝。少陵赖尔牵诗思，得向诗中号帝王。
水天清浅月昏黄，传语诸花未要忙。词客尽应相识早，玉人谁有自然香。祇承雨露尤消得，况乃冰霜已备尝。未用夜寒吹玉笛，切须丁嘱与宁王。
平日栽培土尽黄，看来人自有闲忙。池台直下疏疏影，帘箔中间淡淡香。命说梦魂犹未破，说汤滋味得先尝。凭谁为访桃花浪，何路能酬百谷王。
妆阁无端画月黄，见他闲淡转苍忙。陇头惆怅经年别，衣上殷勤尽日香。期刻莫将蓬鬓插，思量消得瓠犀尝。若教梵竺诸天有，何必龙华引象王。
北窗高卧识羲黄，静看东君职事忙。短帽上垂年少事，浄瓶中养月余香。镜鸾羞愧临梳裹，盐虎推先在飨尝。试问古来谁可伴，风流东晋有诸王。
共月新成榜字黄，使君霜鬓未须忙。春前腊后千回顾，天上人间一分香。庄子梦魂休道识，太公牙齿要须尝。论功纵在姚黄下，果子花中合是王。
风和鹊喜就中灵，忽报轩车到驿亭。解得礼经归指掌，弄成诗笔胜丹青。早年花萼光原隰，今日芝兰满户庭。闻说龙州佳阙近，蜀人先已望流星。
玉锁晨开厚载门，人家随处著雕轮。潜龙宫邸来惟旧，复辟帘帏卷尚新。深巷尽言窥日月，麤官难得后埃尘。戴恩自觉丘山重，愿放鳌更六万春。
九天宫阙五云新，共向中间望紫宸。几杖一千年父老，衣冠三万里君臣。濑乡老子如今桧，蒙县庄生上古椿。就祝圣君千万岁，过于天上寿星辰。
相望持节出卢龙，继踵分符别紫宫。汲黯虽嫌弃为郡，袁丝应惮久居中。文章不见于时益，出处何知与子同。红药万株天下绝，谢公来肯醉薰风。
相见还如颍水滨，不应衰迈久风尘。几回醉里成狂客，一向诗中作贵人。故国生涯元自薄，老来情分剩相亲。荐贤况有诸公在，早晚除书下玉宸。
碧光新近跨长桥，免使游人隔岸招。想像蓬瀛今仿佛，丁宁风雨莫漂摇。少浮蛟蜃平生气，才露虹霓一半腰。明月满天天似水，直疑霄汉路非遥。
一瓢到底胜珠玉，万籁由来当管弦。尽日海鸥陪燕坐，有时溪柳伴闲眠。不知萱草忧何事，今见蟠桃定几年。回首真人足官府，刘安何苦要升天。
惯识无心有海鸥，行藏须向古人求。皋陶一死随神禹，孟子平生学圣丘。雕篹想陪清庙食，玉杯应从裕陵游。遥瞻旧馆知难报，绛帐横经二十秋。
家世从来耸具瞻，平生僚友惮方严。挂闲麈尾清谈罕，傅尽龙髭老病添。共惜一朝埋玉树，正当双日下珠帘。自惭曾借风雷便，初与鱼龙出滞淹。
熙宁初见筑堤沙，曾与千官听白麻。常棣行中排宰相，梧桐名上识韩家。平生事业留青史，一夜尘埃暗碧纱。闻说手栽桃李在，春来应有万株花。
三台光耀紫微中，康国仍兼万户封。有子晨昏长侍膳，谁家兄弟尽登庸。非关庚日曾占𫛳，自是辰年并值龙。他日凌烟求绘匠，愿凭丹笔为形容。
龙虎常瞻榜上名，识公初向凤凰城。三千宾客知毛遂，五百人家待晏婴。拟看玉书容拔宅，安知金鼎误垂成。后园履迹今芜没，惟有清风伴月明。
祸患相仍涕泪频，司空坟上草犹新。鹡鸰花萼空余子，龙马图书并失人。遍历名藩今始老，长如寒士本非贫。如何一日埋金碗，独向清时不秉钧。
仕宦声名四十年，归心日夜望林泉。文移竟负登山屐，笺记空随过海船。花坞夕阳今逝矣，锦江春色谩依然。传家况有珠玑在，会向人间月夜圆。
桃花坟坞土新干，叹息高才又玉棺。竟逐两翁谈笑尽，空留三老画图看。异书会见传吴市，妙斲何知失郢墁。闻说锦囊佳句在，光芒犹伴夜珠寒。
使君政事与文章，忧患平生亦备尝。资善故人今白发，邯郸一梦已黄粱。田园倚仗千株橘，花萼飘零一树棠。闻说异书奇字在，不妨分付与诸郎。
门户同归太史评，传芳消息在瑶琼。凤衔诰诏从夫贵，龙负图书识父清。金鸭火销香自远，玉奁珠在月空明。也知欲向华胥问，炊尽黄粱梦不成。
蓬山仙子任天真，乞领南麾奏疏频。金锁阙边辞黼座，水晶宫里约朱轮。公庭事简烦丞掾，斋阁诗多泣鬼神。莫为行春恋苕霅，銮坡挥笔待词臣。
窗影江光四面开，虚空无处得生埃。依依山顶云飞去，隠隠海门潮上来。喷雪浪捶藏鹤冢，落花风扫炼丹台。吸江亭上多时坐，谁信茶瓯胜酒杯。
四面江光不住尘，中流拥护有波神。画家点染图多赝，诗老形容语最真。丹井泉来冰熨齿，石床云卧浪摇身。碧桃湾里花狼藉，一夜狂风断送春。
禅翁自说逢迎懒，向此开轩最所宜。地僻风尘非我事，夜深水月几人知。沈观万境皆无物，笑指三乘亦有为。行客暂来良自省，不堪勤瘁鬓成丝。
衮席频虚未赐环，游心暂寄水云间。霓旌初下姑苏苑，蜡屐先寻虎踞山。高兴不辞溪路险，幽情更羡野僧闲。留连景物慵回首，画舫寒侵暮角还。
蜀地吴天各一涯，去来三纪亦云赊。乌龙绕郭俨如旧，白发满头良可嗟。老矣不堪多感慨，使乎何处是光华。周行历览犹疑梦，更问庭槠几度花。
三十年前宰一同，朝朝相对此庭中。如今翠叶樛枝好，依旧朱栏戒石东。潘岳河阳花立尽，陶潜彭泽柳随空。唯君独负坚刚操，何异灵椿与夏虫。
一千二百余年外，万古销磨不可寻。舜子井泉谁记古，随人闾巷祇如今。隶书字杂科虫体，氏爵名存乐石阴。登览时来醒醉眼，也胜他物在园林。
青山叠叠水重重，古道才容匹马通。飞鸟自由啼晚照，落花无著趁春风。岩前积霭参差绿，天末余霞点缀红。一一广陵如在眼，诗坛谁敢较豪雄。
松竹森森匝四围，一回来此一忘归。猿攀东岭啼寒月，僧指西峰笑落晖。山色云含牵客思，池光风动射人衣。乐山乐水皆仁智，岂倦驱驰到翠微。
五羊城郭一朝新，归作黄扉侍从臣。暂向天边辞禁闼，更于江外福吾民。锦衣上冢乡山晓，熊轼颁条驿路春。不待期年应报政，即看朝觐对严宸。
发如抹漆左参军，脱去青衫从隠沦。世上更无羁绊事，壶中别有自由身。鼎烹玉兔山前药，花看金鳌背上春。莫怪少年能决烈，蓝田夫妇总登真。
金銮失职下蓬瀛，也向淮边领郡城。堆案簿书为俗吏，满楼山色负吟情。庐江地近音尘断，何逊诗来格调清。未得尊前一开口，可怜心绪独摇旌。
义教名亭梗概存，要将诗礼及云孙。当年偶出严君意，后日冥符内使言。座釂拨醅披茜绶，人观新榜驻高轩。汝南盛事谁能得，未独于公纳驷门。
来日中元毓寇公，万年事业一朝同。入陪清切星辰履，出奏循良屏翰功。棣萼一时腾最治，棠阴两纪继遗风。阴功数卷书金简，遐算应须等岱嵩。
黄尘数骑捷书来，啸入东峰醉倚台。遥看山川消杀气，同欣寰宇扫氛埃。当年岩谷碑千字，旷世功名土一抔。有美斯人风烈壮，故亭重葺画图开。
密坐研穷省细微，到头须是自忘机。应无祖佛能超越，岂有冤亲更顺违。历历孤明犹认影，巍巍独步尚披衣。翻嗟会得昭灵者，也道寻师得旨归。
个中端的有谁知，知者归来到者稀。即见即闻还错会，离声离色转乖违。山青水绿明玄旨，鹤唳猿啼显妙机。有意觅渠终不遇，无心到处尽逢伊。
孤宦边城遇众贤，及瓜能不动依然。风号古木叶堆地，云搅遥山水拍天。篱菊开时寒有信，宾鸿过后暑无权。古今惜别君须念，乘暇何妨倒酒船。
隠隠芜城枕碧流，繁华曾是帝王州。一声水调满明月，十里春风半画楼。白鸟不离图上去，江云长在鉴中游。废兴屈指千年事，何异行人寄传邮。
享余精意焕龙章，就促銮舆视上庠。亿万圜观人作堵，三千迎拜士成行。虚心访道资洪业，异礼尊儒冠百王。四海向风知自劝，足应愚鲁亦升堂。
飞甍巨栋出高墉，览秀开亭实有功。湓水秋横帘幕外，庐山晴落酒杯中。俯窥城郭千艘转，仰见星河四面同。江左元规存旧观，孟侯还此继高风。
潭潭古甃閟高冈，修绠低悬百尺长。廋语乐天推绝特，第泉鸿渐许甘凉。金盘谩说漙秋露，玉碗休夸沃蔗浆。更有碧梧盘爽荫，坐惊亭午失骄阳。
怜君泣血依坟墓，虽设衡门不妄开。盈几贝多翻百遍，同龛弥勒礼千回。夜寒幽鸟窥香火，岁暮邻僧数往来。何日为余重扫榻，卧听松韵落清哀。
春破邗沟古驿旁，挥毫邂逅沈东阳。自惭击壤无高韵，但愧投珠有异光。旷达未应输靖节，风流可复羡知章。我非照镜迷头客，一接清欢亦似狂。
杨林几曲到城根，中有招提气象昏。暝雀聚群盘栋吻，老藤垂蔓覆高垣。月生归路无灯火，巷转人家有笑言。却掩吾庐还寂寞，冷风摇幔影翩翻。
绕舍苍烟晚更凝，隔帘新月未多明。栖乌著树无余噪，老桧吟风有细声。客散愈怜真境好，定回犹觉幻身轻。可堪俗子能知味，此语聊传北郭生。
林梢聒聒鸟声繁，积雪初消涧水浑。老树卧波寒影动，野烟浮草夕阳昏。风回笛响山前路，犬吠人行竹外村。杖屦不知幽兴远，归来新月在柴门。
雕斲肝脾欲报公，还如献豕过辽东。珠玑屡获渊云妙，土木曾无粲忍风。耿耿吟魂嗟异处，迢迢桂魄谩相同。锦囊应有新诗在，九曲池边多塞鸿。
赭落峰前与世分，溶溶汤井翳深云。月生滋穴流寒影，风入华清皱碧纹。暗引石池波宛转，暖蒸苔壁气氤氲。解衣盘礴南窗下，骨肉都融到日曛。
曈眬杲日破林坰，杖策相将马暂停。路与猿猱争险磴，身随鸿鹄入青冥。巉岩曲穴疑无底，盘屈苍虬信有灵。能使谢公诗兴动，宛如游刃发新硎。
盘盘秀岭绕曾檐，方丈门开挹翠岚。风激松梢声间发，月留泉底影相涵。天机清晓猊台震，险句穷宵虎穴探。白傅异时修故事，杖藜应许到云庵。
谁构新亭近翠微，似教陶令洽天机。池光引月来檐庑，竹影疏风到客衣。爱酒有时携玉斝，无弦聊自拂金徽。人间乐事还能几，肯向良辰与物违。
朝来密雪蔽天涯，坐目丘园发素华。初著败梧惊拥肿，久沾庭竹见欹斜。水精不动垂千箸，云母无声落万家。安得曾穹返收拾，莫教狼藉浑泥沙。
阴风何事吼檐牙，夜半窗前变物华。梦断只疑蟾影在，褰帏俄骇练光斜。苦侵陋巷凌寒士，强入高楼媚酒家。霁后请看庭下草，蕙兰含绿出晴沙。
当时楼阙已桑麻，陈迹何须置齿牙。宛转颓城围绿野，嵚崟孤塔背明霞。山云度晚飞琼叶，海月生秋堕桂花。圆峤方壶同笑语，终宵疑在水仙家。
铃合追随半月强，葵心菊脑厌甘凉。身行异土老多病，路忆故山秋易荒。西去想难陪蜀芋，南来应得共吴姜。白云出处元无定，只恐从风入帝乡。
画船京口见停桡，萧洒浑疑谢与陶。但把好山供胜践，不将余论挂尘劳。谏垣天上经焚草，藩国年来屡梦刀。北客近传新政美，未尝因物强吹毛。
朅来淮上卧萧宫，回首人间万事空。院静水沈销薄幔，睡余寒日耿修桐。南山访古思杯渡，北海谈经忆孔融。寂寞兼葭霜雪后，何时重倚玉青葱。
落叶追奔卷地飞，淮流转处楚山稀。君骑黄鹄朝天去，我忆青松旧壑归。道在不须惊契阔，情亲聊用惜分违。岩居禄隠都如梦，莫向秋风叹式微。
黄沙白草满淮垠，逆旅萧条思不禁。风约乱云归陇首，角催明月出波心。槎头涌处潮初上，斗柄移时梦未沈。遥想故人投宿地，画船应在碧榆林。
桃源渡头鸡一鸣，舟子夜起趋南行。泯泯河流浮落月，萧萧岸木警秋声。依人翡翠霜翎重，拂棹芙蓉露蕊轻。为报旧游朝士说，天街何似此中清。
先生道德若为容，曾向南都幕下逢。拔俗高标惊万丈，凌云逸气蔼千重。低梧暂宿张家凤，浊水难藏许氏龙。岁晚雪霜虽更苦，未应憔悴碧岩松。
文章炜烨动当时，隽乂虽多不并驰。解激颓波旋往古，独怜夫子抱青规。山川淑气真能感，宇宙雄名岂浪垂。未信长途老天马，行看蹴踏上瑶池。
吏部遗编久寂寥，颍滨居士亦蓬蒿。支流尽屈江湖阔，众阜争隆泰华高。落落千章挥琬琰，汤汤万顷起波涛。玉堂鹓鹭迟公久，何事崎岖尚梦刀。
十年手把使君麾，一日归来践赤墀。偶尔梦中成故事，凛然霜后见奇姿。枯荄在昔尝叨荫，微蚋于今赖附驰。况有云庵閟深谷，他时香火与君期。
高城夜寂起清风，月下清霜堕晓空。泽国已惊黄橘柚，省垣应对老梧桐。青钱旧数文才妙，碧落新游问望隆。四海倚公调鼎鼐，伫瞻和气洽冲融。
金铎哀传静列营，将星飞坠汉蕃惊。森森气与秦山在，奄奄魂随陇水倾。塞路箫笳悲部曲，海天风雨湿铭旌。堪嗟未勒燕然石，遽失连云万里城。
东吴佳气久氤氲，果见雄才出海滨。屡试干将羌破胆，忽摧梁木士沾巾。人间梦断黄粱熟，天上楼成白玉新。零落山丘今古事，情钟我辈谩伤神。
孙郎萧洒逼人衣，咫尺尘埃隔蕙帷。陋巷有时过佛刹，谈经还共惜秋晖。百年空果冥中谢，一寸灵珠象外归。久矣此情人不谕，援毫聊复为君挥。
经纶满腹贮云霓，卓荦丘门道可跻。绛帐开时霞影乱，青衿立处雁行齐。忆亲麈尾焚香夜，共惜筠梢落月低。别后凤毛知更长，五车应已识诠题。
黄昏落帆牛渚矶，苍石岸黑行人稀。渔灯夜深远近没，水鸟月明来去飞。瓶盂渐与南斗阔，身世东去将焉为。钟山咫尺行可及，会当与子同遨嬉。
命世高标见实难，狂澜既倒赖公还。学穷游夏渊源际，文列班杨伯仲间。落落声尘随逝水，滔滔论著在名山。凄凉四海门人泪，想对秋风为一潸。
雄词大册破幽昏，返覆难窥斧凿痕。投老雍容归法从，衔哀仓卒去都门。云泉已负高秋约，江渚空悲静夜魂。谁与朝廷终太史，君王应待鹡鸰原。
翠枥高萝结昼阴，骄阳无地迫吾身。石崖细听红泉落，林果初尝碧奈新。挥麈已欣从惠远，谈经终恨少遗民。何时暂著登山屐，来岸乌纱漉酒巾。
雨过千岩爽气新，孤怀入夜与谁邻。风蝉故故频移树，山月时时自近人。礼乐汝其攻我短，形骸吾已付天真。露华渐冷飞蚊息，窗里吟灯亦可亲。
自怜多病畏炎曦，长夏投踪此最宜。青石白沙含浅濑，碧梧苍竹聒凉飔。云中鸡犬听难辨，谷口渔樵问不知。斑杖芒鞋随步远，归来幽火认茅茨。
朅来人外慰栖迟，谷远山长万事遗。好鸟未尝吟俗韵，白云还解弄奇姿。藤花冉冉青当户，竹色娟娟碧过篱。不羡故人探禹穴，短桡孤榜逐涟漪。
窗扉晓辟对平湖，爽气侵寻冷入肤。林迥霜黄垂橘柚，渚清沙碧老菰蒲。忘机鸥鹭元相狎，得食猿猱不用呼。游目骋怀心正逸，更凭高处立须臾。
淋漓一雨过秋山，洗出西湖小霁天。烱烱鱼鳞含倒景，飘飘羊角卷荒阡。野塘白芡珠盈斗，幽浦红蕖锦绕船。冷炙残杯当已厌，好来波际弄婵婵。
雪消幽港涨漪涟，草际晴丝罥细烟。避桨轻鸥翻点点，亚墙修竹静娟娟。风流远继东山后，诗句高凌北斗边。何日去寻阳羡路，相携青嶂弄云泉。
几日官河冻不流，朝来微暖始通舟。江梅破蕊香犹浅，汀草埋沙绿未浮。修网横川鱼乍集，晴云开野雪初收。探珠既已从骊颔，何用区区入海搜。
额额高楼古道旁，楼前风物郁𪭢𪭢。溪声不断来幽耳，山色常时在小窗。金鼎养丹尝驻景，玉樽倾酒屡空缸。宋清卖药长安市，千载佳名与子双。
尝闻钟鼓过蓬莱，席上无非八斗才。刻烛挥毫公屡胜，投壶饮釂客先颓。老元格调真难继，短李风流不易陪。鉴水稽山行乐处，后车长是载邹枚。
江干千骑送朱轮，父老无缘借寇恂。吴国旌旗开白日，越溪桃李失青春。雄名素与珠星烂，妙质长随玉树新。当宁比闻思旧德，万方行见入洪钧。
霅水黄楼赤壁间，胜游长得共跻攀。屠龙冉冉空三载，窥豹悠悠愧一斑。投锡云林聊避暑，绝江舟檝自东还。求田问舍知何处，杖屦它时访小山。
旗亭方喜会高标，杞国天崩促去桡。星渚风花朝冉冉，神林雨脚暮萧萧。飞流溅沫江翻怒，拆岸颓沙蜃倚骄。遥想英雄济川手，壮怀宁复畏倾摇。
驿骑骎骎破夕烟，西来遇我虎溪前。征途乍即应劳止，陈迹重窥更泫然。天上归瞻新日月，山中行睹旧林泉。感时抚事情何极，且伴幽人此夜禅。
蕙死兰枯惊岁晏，玉蕤初发照溪寒。从来吴苑墙头见，不似匡庐谷底看。月浸繁枝香冉冉，露浮红萼晓团团。参军诗格追何逊，应笑山人自考槃。
高安居士实人龙，五载南迁道愈丰。域外城池刚自守，人间膏火讵能攻。屡嗟江海星霜隔，行喜云林笑语同。五老峰前佳气象，待君一醉吐长虹。
谷口晴云散晓光，鸟声呼我渡横塘。轻明独爱桃花静，撩乱偏嫌柳絮狂。处处丛祠起箫鼓，家家篱落动耕桑。去年今日东坡路，拄杖相将探海棠。
十载离群叹渺茫，良辰无地可相羊。何时却入莲花社，软语重焚柏子香。蔼蔼春风摇几席，纷纷啼鸟满林塘。欲凭海燕传消息，径入君家旧屋梁。
像末真风恐不传，故生豪杰为人天。慈航横截三千界，法雨均沾四十年。独鹤精神秋始健，长松根节老弥坚。莫将有物观无象，唾雾冰轮处处圆。
凤咮山头暮霭空，月娥飞出广寒宫。初登桂檝横湖去，似觉银河有路通。掠草飞萤星点点，眠沙宿鹭玉丛丛。从来江总文才妙，请付毫端刻画中。
令尹胸中万斛宽，簿书堆案岂相关。挥毫手过庖刀疾，访胜心同止水闲。竹日映檐光破碎，雪云开岭翠连环。自嗟不及匡山远，坐对渊明祇愧颜。
拭目除书下九天，邦人争贺使君贤。风流谢守宣城日，恺悌龚公渤海年。终作盐梅均鼎鼐，且凭觞豆乐山川。一门棣萼登台省，盛事骎骎海内传。
猿鸟投林已寂然，芭蕉过雨小楼前。云依绝壁中间破，月自遥峰缺处圆。照坐不须红蜡炬，可人唯有蕙炉烟。校雠御府图书客，畴昔还同此夜禅。
海边孤起碧千寻，俯仰应酬壮观心。峭壁断崖当岁晏，冷云疏雪上衣襟。论怀此日能倾倒，尺素它时嗣好音。摘胜穷幽吾老矣，杖藜无复伴登临。
六载南官何所营，百篇翻覆见高情。霜鸥露鹄元非俗，雪竹风松本自清。俊逸固宜凌鲍照，优游真已逼渊明。微言会有知君者，谩拟钟嵘试一评。
湖山摇落岁方悲，又见梅花破玉蕤。一树轻明侵晓岸，数枝清瘦耿疏篱。良辰易失空回首，习气难忘尚有诗。所向皆公旧题墨，肯辜鱼鸟却来期。
伟人谋议不求多，事定纷纷自唯阿。尽放龟鱼还渌净，肯容萧苇障前坡。一朝美事谁能纪，百尺苍崖尚可磨。天上列星当亦喜，月明时下浴晴波。
明星耿耿出天东，结束篮舆伴我公。蔼蔼梅香侵晓陌，斑斑旗脚转春风。胜游此日尘埃外，回首它年梦寐中。绝景小诗难壮观，当看醉笔吐长虹。
妙龄公子嗜遨嬉，永日湖山未肯归。酒帜晓人应惯识，花枝拂帽不须挥。轻纨细绮来何处，青盖朱轮去似飞。向晚薄雷催急雨，清寒无奈袭裳衣。
东风吹雨过城𬮱，日照河堤柳映津。雨桨差差摇燕尾，千山漠漠散鱼鳞。长缘绝境关幽梦，尚喜兹游及暮春。兰蕙未衰桃李在，蜂喧鸟咽莫愁人。
踞虎奔犀列万形，奇观真已过南屏。萦云细路杳无尽，落石飞泉静有声。十里平湖初卷葑，一天秋色共扬舲。停桡共过孤山寺，寂寂林僧半掩扃。
大涤仙翁谢往还，萧然几席奉清闲。胸中旧已吞云梦，人望从来重泰山。书到钟王方绝学，文非典诰不须攀。名言一一皆公语，它日亲闻广坐间。
刘侯诗格殆天全，初得西湖纪胜篇。锦绣为肠供丽藻，鲸鲵作气吸长川。静依北牖开樽俎，醉扫寒梢杂雨烟。岁晚扁舟东去急，喜君高调重迁延。
脱略纷华自妙年，秉心端喜事金仙。终期象驭超三界，不羡鹏程越九天。考疏穷经心尚壮，依仁据德节尤坚。秋风陡起庭闱念，聊寄修江一叶船。
漾漾清漪十里间，画船人似镜中安。雨催菡萏幽香发，风触莆萄细浪寒。高岸乌纱来静院，倒挥白羽傍曾栏。吟毫所遇无遗景，天乞词源北海宽。
幕府文书一扫空，何妨行乐醉春风。想闻笑语千山外，正在烟云万叠中。哢日鸟声喧细碎，照溪花影静玲珑。苦吟只恐凋肝肾，夫子还宜少黜聪。
造物纷纷自变更，达人何用较前程。芭蕉身世荣枯久，胡蝶梦魂来往轻。隔屋相惊铜漏尽，开扉犹爱玉绳横。应嫌百吏凫行进，簿领文书与案平。
薄云疏雨作还休，白帝撩人巧变秋。天地此身均逆旅，江湖几度共离忧。暮声断续钟连磬，夜气浮沈浦与洲。圆峤方壶吾未羡，敢烦骚客为冥搜。
高论每逢贤友生，还如讲武得奇兵。了无鄙吝胸中物，尚有风流世外情。破海玉蟾初未跃，洒空珠露已先倾。回桡转柂行三鼓，始见波澜百顷明。
二客风神莹石泉，解衣同缓夜归船。已残巾子峰头日，犹认吾庐竹外烟。水怪有名殊未见，犀灯无事不须然。月明幽渚蒹葭静，珍重沙禽稳睡眠。
冥鸿振鹭想仪形，数日新秋入梦清。丹壑流泉依旧否，碧岩丛桂几时生。风来玉户凉初集，露泫银河色渐明。黾勉酬君无妙语，夜光鱼目愧相并。
千林脱叶送残秋，一舸南归兴莫留。富渚江平非白马，子陵滩稳异黄牛。吟怀览胜宜无倦，才力如君岂易求。他日殷勤为细字，尽传佳句到东州。
夫子刚中早数奇，闺门高节耸当时。渊明晚欲归三径，德曜能从赋五噫。不见莱衣华发事，空惊薤露昔人悲。故知造物酬阴施，玉立诸郎富白眉。
狂风吹林声怒号，隔垣汹汹如秋涛。夜阑稍觉群动息，星斗挂檐霜月高。东邻书生勤且劳，粲然文采真凤毛。遥想下帷应未寝，短檠相对课离骚。
儿曹汝既识薰莸，卓荦应须力自修。一志径从齐客语，万端无受楚人咻。卑飞燕雀宜深远，高举鸾凰可并游。莫负谪仙当日语，十年名誉满东州。
柔桑蔽野麦初齐，布谷催耕雨一犂。略彴时横溪上下，蔷薇间发水东西。重寻胜处追前赏，无复斯人手共携。回首春风增感慨，绵绵黄鸟更悲啼。
水边花雾晓氤氲，春入西湖两岸深。冶叶倡条他自媚，朽株枯木我何心。秋千索转朱楼角，博塞声喧碧柳阴。年少故人方感慨，未应从俗强浮沉。
老去年光知几寻，无端华发苦相侵。独怜碧眼平生旧，未改青松一寸心。欲扣禅关当岁晏，肯愁溪路隔云深。相逢试探梅花信，应有香须擢碎金。
儿童笺管已能操，书乏吟窗几兔毫。文囿垣墙增渐广，词林枝叶势方高。嗟余旧喜论周诰，晚岁无心讽楚骚。羡子得时勤述作，宛如秋浦涌云涛。
蒙蒙春雨暗村桥，竹里禽啼婆餠焦。度谷倦闻车轧轧，穿林愁听马萧萧。细窥陈迹僧坊静，默想风流鄙吝消。浮魄沉魂今已矣，无人为作楚词招。
尘劳万计日纷纷，未碍堂中养浩心。花草暗香来屋角，溪山爽气入衣襟。樽中白酒无时有，箧里清诗不废吟。夜夜邻家助幽致，数声羌管弄微音。
暮磬寥寥殷上方，笼纱朱火影微茫。窗虚竹净雨初阕，云润星辉夜更凉。落枕松声惊瑟瑟，扑帘香雾霭苍苍。遥怜散发东堂老，正卧风漪六尺床。
居士胸中真旷夷，南行万里尚能诗。牢笼天地词方壮，弹压山川气未衰。忠义凛然刚不负，瘴烟虽苦力何施。往来惯酌曹溪水，一滴还应契祖师。
匡庐三载恣徜徉，肯惮衣裘弊雪霜。学彻死生追粲忍，力穷骚雅陋齐梁。心源素与秋潭静，定水宁同夏潦潢。邂逅逢余旧题墨，藓封苔駮不成行。
仙潭从古水云乡，不羡西湖六月凉。支港官河通市井，采菱拾翠有舟航。觚棱迥与星辰接，铁凤疑参鹳鹤翔。九夏登临输二子，一时摹写付诗囊。
天将有作会云龙，一德君臣邂逅同。表率衣冠真领袖，羽仪台阁旧家风。词林岂独专周诰，衮职深期补舜聪。四海滞淹公可弃，尽收凫雁集庭中。
堂下高花屹两株，繁英碎萼巧连茹。猛香匪占春园盛，清烈仍分里巷余。长抱秋蟾滋夜气，偶摇风露堕阶除。根盘厚地知方壮，封植何人考厥初。
东州羁旅迹谁亲，夫子端能给我贫。默识松筠霜后操，静看桃李梦中春。嵩阳胜绝高天下，县令风流迈古人。待得芳菲开烂熳，去随行乐后车尘。
一时迁客尽难堪，二老高怀默自甘。造物定知还岭北，暮年宁许丧天南。安排拄杖寻庐阜，斗薮征衣洗瘴岚。他日相逢长夜语，残灯飞烬落毵毵。
都城尘土倦茫茫，独喜西来策甚长。避暑禅房依亢爽，可人溪雨作清凉。飞蚊斗绝檐间闹，乳燕时拳砌下篁。县令风流真晋客，谈余玉麈自挥扬。
两山修径尽榛芜，谩诧当年幸翠舆。空睹宸文藏宝构，不逢衲子话真如。林深想见灵根茂，地胜宜多隠者居。凉月照人归路好，傍溪嘉树影扶疏。
东阡北陌久黄埃，天遣神龙讵用媒。云似涛头山半起，雨如银竹望中来。奔输涧谷时颓岸，喷激龟鱼或曝腮。民物有秋真可喜，池莲从此更须栽。
神祠斋馆卧耽耽，五鼓星河屡起瞻。剑珮森森趋帝右，衣冠肃肃奉宸严。风传远壑松千树，人拥回廊月一帘。四岳旌幢初会散，晨乌声动庙竿尖。
收得词场举子身，拂衣高卧傍嶙峋。休言白日壶中胜，且看红颜镜里春。富贵群争虽有路，山林独往岂无人。恐君未识陶彭泽，故约篮舆访采真。
主第耽耽冠北城，位居侯伯固尊荣。肯将踏月趋朝脚，来伴穿云渡水行。池上红蕖应渐老，山中紫笋尚抽萌。嵩阳迤逦川原胜，闻说它时卜钓耕。
帝胄天孙多茂良，似公人物更难方。诗书自负青云器，风月能收古锦囊。科斗雷文陈几席，鳞衣蚁食耀杯觞。都城邂逅倾迟素，崧少归来一梦长。
错莫江云结暝阴，归飞宿翼半浮沉。毫端领略无遗种，想见雍容物外心。蒹葭照雪含余润，古木欃天气老成。山谷不来居士死，何人为子一题评。
南薰门外照初阳，宝马雕鞍从玉皇。千丈雪云开远野，万枝琼树鬭新妆。笔端妙处君先得，老去闲情我未忘。乞与山林资玩好，高悬素壁烂生光。
道人家住锦溪头，衣裓常含爽气浮。偶踏尘埃经北阙，却寻云水过西州。冰销阴壑兰芽动，柳岸长条春意柔。少室峰前无异路，莫将陈迹苦追求。
一时英俊附门墉，兄弟从来号两龙。雄辩未饶端木赐，题评肯下郭林宗。精神烱烱风前鹤，操节棱棱雪后松。无复胜游参杖屦，追云弄月更雍容。
群惊投老窜炎荒，瘴雨蛮烟岂易当。焘气内全真自葆，铁心无动亦何妨。海山出处凭谁共，蜑叟追随乐未央。准易著书人不见，微言分付有诸郎。
羽扇纶巾拥帅权，高才大纛拂云烟。初闻父老诵嘉语，绰有风流似昔贤。谪籍数年居瘴海，功名无分勒燕然。空余雪浪斋中石，留与邦人万古传。
当年吴会友名缁，尽是人天大导师。拔俗高标元自悟，妙明真觉本何疑。篮舆行处依然在，莲社风流固已衰。它日西湖吊陈迹，断桥堤柳不胜悲。
黄花弄色近重阳，山果红梨迥得霜。节物撩人兴不浅，交情如子味何长。终期雾豹栖岩穴，且作宾鸿寄野塘。它日西湖能过我，胡麻供饭煮芹香。
驼裘跃马去翩翩，一舍逡巡箭脱弦。仙事未须穷传记，胜游聊为好山川。穿林络石惊寒浏，缭白萦青对篆烟。惆怅能文二三子，操觚安得共周旋。
涉世伊余实强颜，伤弓困翼尚惊弦。论文已失李太白，采药行寻葛稚川。请置黄公新石研，归磨潘子古松烟。幽窗写就经纶志，它日风云去斡旋。
辋川奇处固难评，眼里瞳人要自明。落落信为霜后操，萧萧那虑世间声。忘言我已输三士，妙曲渠宁羡九成。此去黄尘沙漠底，时时开匣睹余清。
曾台累榭蔚相望，古木连云出缭墙。可但陶朱能计略，须知猗顿亦材良。松风菊露滋清夜，楚舞吴歌奉宴觞。好在诸郎俱挟册，起家儒术未应忘。
内乐名庵谁所择，涧上文人题榜额。想见风流庵内人，定匪纷华域中客。纡朱怀金何足夸，箪食瓢饮真生涯。了无忧患到心境，得失鸡虫良可嗟。
四溟凫雁集天池，十目先看俊翮飞。养气有余吞大敌，穷经无缪识玄微。尘埃旧服辞阿緆，雨露新袍授楚衣。拜命还家春尚好，桃花流水涨渔矶。
高栋曾轩何用为，此轩虽小景无遗。惜当麦垅堆青日，不见波涛卷雪时。眼底衣冠多邂逅，胸中贵贱少参差。问君卜筑隋堤上，几见春光上柳丝。
岧峣画栋与云平，一派寒流玉镜清。三岛胜形方足拟，千钧笔力始能名。鸥翻翠霭光中去，山倚朱栏静处横。令尹政闲勤把酒，风流未减谢宣城。
怀素高闲世罕追，君今端与若人期。龙蛇落纸惊飞电，心手相忘岂所思。骥子神驹天与俊，朝燕暮越足难羁。超然遽作双溪别，肯学纷纷儿女悲。
吴会溪山总可怜，此堂雄览独能全。银河两派来天上，黛色千峰落槛前。樵斧声沉苍霭里，钓竿人立白鸥边。多才李贺知无敌，妙句行看陋众妍。
吾生出处异周颙，猿鹤休惊蕙帐空。木笋荐盘非世味，胡麻供饭古人风。时翻贝叶千行偈，战胜诗魔五字功。杖屦傥来偿素约，与君同尽此生中。
身世从来薄所营，晚归丘壑更忘情。随眠烦恼何曾有，无树菩提本不生。布袜青鞋供我老，月溪沙路恣经行。细炊云子斋厨饭，要配香芹碧涧羹。
双溪秋色最关情，想见登临爽气生。木落草枯山自瘦，潦收沙白水偏明。眼中旧事烟云散，箧里新诗早晚成。来岁如今好时节，看君高步蹑鹏程。
太古淳音久已亏，多君妙指善医治。高山流水意虽在，白雪阳春和者谁。不放惊飚侵涧户，只容明月侍帘帷。满堂宾客俱倾耳，共失芙蓉漏转时。
御城东畔听鸣珂，公子当年为我过。论议凛然无两可，文章妙绝具三多。情亲意合方倾倒，云散风流欲奈何。傥附南鸿寄消息，吾今踪迹閟岩阿。
朱轮千骑拥郊坰，政暇寻山固有名。眼接青苍心已喜，身经旷野路尤平。潮吞浦溆浑如海，蜃吐烟云谩作城。欲访真仙迷紫府，空端依约步虚声。
吴楚封疆一望间，时平无事可相关。乐天标致元非俗，灵运襟怀本爱山。蜡屐斜穿横岭上，角巾相对野僧闲。扁舟却恨南来晚，胜事风流不预攀。
参军暂辍簿书忙，为我聊开古锦囊。玉骨已能含秀气，珠玑那解不辉光。王孙挟策真难事，妙质如君岂易量。它日雠书天禄阁，声名端可继刘郎。
招提岑寂古城隈，海雨江风日日来。但觉园林芳意尽，不知红紫为谁开。花飞南陌浑空柳，绿染中庭半是苔。有客冲泥能过我，笋舆驼褐夜深回。
邦人莫讶气如虹，生长皇家富贵丛。陶写年华樽俎外，吟哦风物笑谈中。伶伦奏曲千般巧，锦彩缠头一样红。琴瑟献酬还可乐，牵衣儿女复相同。
浔阳江头夜吹箫，旁若无人声正调。问之谁何天鬻子，谪官东南数千里。当时司马泣琵琶，君独怡然奏宫征。但能如此游世间，于诸荣辱何忧喜。
紫芝眉宇不可见，一叶小舟如掣电。青山云外半出没，白鸟溪边空绚练。朝行苍莽带残月，暮宿萧条闻落霰。岂无斗酒为君倾，起望苍波隔长堰。
密州三月犹有寒，地平更在大海上。昨朝雨止气已晴，今日繁阴北风壮。城南蹙水傍城流，几处垂杨系小舟。传闻寂寂无车马，红杏夭桃各自稠。
客行日暮饥且渴，况值漫山雨未绝。蜀黍林中气惨淡，黄牛冈头路曲折。狂风乱掣纸伞飞，瘦马屡拜油裳裂。记得默斋端坐时，惟爱霶𩃱洗烦热。
高楼百尺修木尾，对面南山翠相倚。凭栏谈笑青云里，秋标摩空日色死。海风萧萧东万里，吹襟洗鬓清如水。下视黄埃浊波起，车马纷纭只蝼蚁。
君住水西我水东，东岸波生西岸风。哀哉中截锦绣段，上襦下裳各一半。小星隆隆怒且鸣，前驱贪狼后欃枪。何如尽遣收芒角，惟放当天皓月行。
马军上马挟角弓，东西排列次第同。鸣金一敲驰且射，七十二疋如旋风。黄尘纷纷有杀气，得隽呼声动天地。想见阴山血战时，出没飞腾千万骑。
昨宵月晕大如轮，邪气来逼金波浑。嫦娥怨泣帝所闻，飞符北方起风神。声如驱涛洗阴云，欲以快意乃自昏。纷纷欲尽江南土，散作弥天万里尘。
溪行曲入四五里，乃见江城大如斗。人烟疏少白日静，风物澄明新雨后。古来豪俊多在此，怅望千秋一回首。谢家青山空自高，李白扁舟复何有。
江东祷雨真灵迹，香火未收檐溜滴。城中到此夜五更，渡口归时水三尺。高田流满入低田，万耦齐耕破晓烟。但愿吾民得饱饭，年年岁岁是丰年。
长堤杳杳如丝直，隠以金椎密无迹。当年何人种绿榆，千里分阴送行客。波间交语船上下，马头揖别人南北。日轮西入鸟不飞，从古舟车无断时。
岭南冬深花照灼，比至春初花已落。乘闲携酒到西园，鸟散蜂归春寂寞。江南此际春如何，红杏海棠开正多。归期不及春风日，犹见池塘着绿荷。
春江碧波渺天去，两岸红桃落如雨。主人到此送行人，落日留连会歌舞。渡头杨柳正依依，拂水摇风千万丝。看看亦整东归棹，谁折长条赠我归。
囚岂不乐有父母，囚岂不乐有室家。公行劫掠自取死，迫于穷饿情非它。腥膻所得能几许，哭入东市肩相摩。呜呼法令难力救，囚乎囚乎奈若何。
西邻养虎已被啮，东邻养虎计何拙。哺之既久爪牙强，定看一日难羁绁。寄语东邻宜早图，野心变态在须臾。壮士匣中有神剑，欲斩虎头君许无。
江头杨柳春依依，主人此时伤别离。留连祖席日欲晚，风弄绿影摇金卮。手攀长条赠君归，纷纷闲愁如絮飞。人生聚散似鱼雁，此柳春深有几枝。
鶑啼花笑清明天，黄金买酒斗十千。良时恣意一酩酊，醉倒扶起南堂眠。须臾更深残酒醒，明月当窗风气冷。闲愁万绪从中来，几欲长号泪如绠。
三更趋役抵昏休，寒呻暑吟神鬼愁。从来鼓铸知多少，铜沙叠就城南道。钱成水运入京师，朝输暮给苦不支。海内如今半为盗，农持斗粟却空归。
江城月黑风雨寒，四无人声夜向阑。有鸟九头天外过，嘤嘤轧轧鸣悲酸。吹灯灭烛小儿怖，犬呼其邻嗥且怒。天明日出百怪消，长空踪迹无寻处。
古人咏橘夸甘香，独我爱此千树黄。烛龙衔珠出扶桑，圆苞簇簇浮朝霜。谁家金餠篱内挂，一夜火围林际光。折来便好命佳客，玉壶况有榴花浆。
江城春风落梅花，我适南州君在家。离筵劝我一杯酒，送我万里天之涯。少年曾同竹马戏，渐长聚散良可嗟。后时迎笑复何地，寂寞无言双泪斜。
城楼高跨天中央，登临举目极四荒。苍云彤霞物象变，落日清风天气凉。树深蒙密幽鸟语，山势蝉联烟霭长。溪流渰渰东下去，安得扁舟还故乡。
去家逾年客千里，秋风一夜归心起。平明骑马出郊关，北望邵陵程尚几。道旁送者皆知己，相顾惨凄将挽止。丈夫壮心自有图，暂别何须泪如水。
细雨萧萧风淅淅，冻云倚天如扫墨。高堂置酒送行人，金杯缓饮愁肠涤。劝君莫惜暂酩酊，自今一别遂南北。后时月夕与花朝，纵饮共醉安可得。
夜深鸟宿人语静，中庭独坐饶清兴。霜天高洁无片云，海月澄明挂孤镜。飞光照物毫杪露，冷气逼人肌骨冰。苦吟未尽愁晓侵，北向时时看斗柄。
花开自有婵娟伴，牵人情绪迷人眼。寂寞双红不动时，皇英对立湘江晚。芳心向背如相结，媚脸高低开已半。欲随蛱蝶采清香，堪恨绿池风浪暖。
晓色漫漫看雪下，溪流脉脉见潮生。船窗静坐无宾客，樽酒相从只弟兄。会合都来能几日，留连遮莫到三更。何如径就舟中宿，岸斗深泥不可行。
小舟冲雪鱼新买，湿荻吹烟火旋生。一笑兼留青眼客，半年不见白头兄。厌厌剧饮罍频耻，衮衮高谈仆屡更。故使移船相近住，几番潮信不能行。
濯濯春容在柳梢，野梅相压吐香苞。日边明晦云无定，雨后寒暄气欲交。抱蕊悬虫犹带茧，衔枝飞鸟已营巢。高怀不爱三公府，白水青山满近郊。
磻溪莘野亦初闲，去逐功名遂不还。岂有太平辞将相，却来高卧对湖山。冥心真出三千界，注想长虚第一班。踽踽朱门旧时客，冒寒冲雨到郊关。
名园有一已堪夸，胜事三园属一家。杖策可游缘近宅，得春最久为多花。人居玉府真仙格，地占钱塘最物华。见说江湖堂更好，烟波清兴浩与涯。
三尺青蛇丈二矛，崛然来应武科求。东南近出人才美，西北当宽帝顾忧。战马夜嘶榆塞月，征衣寒犯玉关秋。古今将相皆无种，好取班超万里侯。
平生苦厌家为累，今日应如痛定人。群婢喧哗宁复有，孤灯潇洒自相亲。温寻简策评三豕，点缀文章学受辛。谁谓丹枫会愁客，深秋清思满江滨。
决起南溟近北辰，风雷含蓄待经纶。殿前欲奏三千字，阁下先为第一人。擢等定如唐处厚，封侯终似汉平津。应嫌有弟真痴绝，抱瓮区区最苦辛。
过阁程文推首出，临轩亲策复先鸣。大科江左未尝有，此事吾家真最荣。独步以才高宇宙，横飞不日到蓬瀛。翩翩斥鷃蒿莱下，岂识鹏抟九万程。
亲策贤良第一番，吾家羽翼蔚高骞。当时弃禄嫌民掾，此日登科胜状元。四海望风期将相，双亲闻榜庆儿孙。台州已有公台兆，预约当行必践言。
萧洒东堂秋正皎，思寻一径上幽亭。天生乔木为欹盖，地借群山作画屏。有志休官头未白，多情好客眼偏青。知公故欲来高处，目送飞鸿在杳冥。
相国当时此建旄，正如今日拥三刀。规摹忽起凌千尺，意气相期在一陶。柱础下连坤轴壮，檐牙斜插斗杓高。观公磊落真人杰，莫向江山赋楚骚。
廊庙之才守一州，暮年名位等酂侯。簪缨七叶皆当轴，栋宇千章为起楼。抚事萧条人已远，临风慷慨意相投。期公便握玑衡去，留取余光照斗牛。
新作朱门向水开，虽临行路少尘埃。久藏胜境因人发，尽放青山入坐来。树影转檐棋未散，荷香飘枕梦初回。晚年事事皆疏懒，赖得闲官养不才。
荒园忽报枉高旌，旋设屏帷当小亭。重复江山天外远，回还松竹坐中青。劝斟美酒罍频耻，看跋名书墨尚馨。莫笑区区身未退，待公鹏击我鸿冥。
小雨初收深夜凉，杖藜徐步立回塘。一天星月清人意，四面芙蕖遗我香。大隠尝闻在朝市，昔人何必濯沧浪。应官粗了心无事，便是逍遥物外乡。
团团浓绿隔窗纱，曾见丛生瘴海涯。太守作堂真好事，谪仙题榜更增华。孤根直节非今日，秀气清香自一家。气候人间应较晚，月中子落此开花。
和似阳春静似山，讴谣千里祝公年。暂留卑湿江城地，且庆舒长夏景天。盛德自当增寿考，高才行且复蕃宣。香奁画轴知无用，只有诗篇不值钱。
阴阳藻鉴两俱优，落落高谈气似秋。仙驭晚留山水国，客星曾入帝王州。却乘眇莽归三岛，空葬衣冠付一丘。作颂驰书谢人世，知君平昔悟浮休。
春生湘浦即当还，穷览云山得据鞍。洒落文章终不俗，从容谈笑尚能欢。千金骏马将辞主，一曲胡琴遂掩棺。世事相因古如此，谁知鲁国累邯郸。
谁撼月中丹桂枝，堕阶圆实似珠玑。山中道人拾不尽，湖上仙人携得归。半夜香风飘涧壑，一时甘雨遍郊圻。与公寄籍皆江国，且喜田园岁不饥。
北音融结本轻清，欲学含糊想未能。晚节弦歌应自笑，终朝簿领更相仍。九江土壤多卑湿，三伏云氛正郁蒸。宴坐知君无暑气，风标自敌玉壶冰。
海沂歌舞待王祥，喜得淮南一道堂。军号无为已闲暇，地连秋浦更清凉。进趋黾勉心应懒，退食优游策最长。我住庐山欲招隠，为君先去种松篁。
寂历帘栊深夜明，睡回清梦戍墙铃。狂风送雨已何处，淡月笼云犹未醒。早有秋声随堕叶，独将凉意伴流萤。明朝准拟南轩望，洗出庐山万丈青。
吾身当老此园中，世路崎岖几万重。且饱稻粱随雁鹜，尽将云雨付蛟龙。求闲有志终须得，招隠何人肯见从。且为莆田朱处士，比邻先种七株松。
古今诸柳孰为强，矫矫针悬术最良。自富诗才堪继恽，兼深儒学有如芳。当时屡献箴规益，末世惟传翰墨光。石刻见贻真雅赐，峥嵘笔力有余刚。
睡起西风掠鬓轻，萧然庭院晚寒生。浮云便作飞鸿意，细雨仍兼落叶声。物不求余随处足，事如能省即心清。山林朝市皆相似，何必区区隠钓耕。
碧落声华盖世高，哀乌才业亦时豪。灵渊自出驹千里，丹穴今看凤一毛。方略从容能处事，精神洒落见挥毫。东行想足资清兴，江上秋风卷怒涛。
进多龃龉退为安，未省乘轩胜抱关。半世青衫贫为禄，新秋明镜老催颜。纷纷江上风吹叶，漠漠淮南雨暗山。欲和佳篇寄相忆，韵严词峭不容攀。
每承劳问意何穷，尤喜真行字颇工。萧散正如君子性，颉颃兼得古人风。曾经廷诤毫端直，自有家藏砚色红。雅称玉堂词翰手，枉留山邑簿书中。
薄寒初著袷衣裳，日景中分不短长。池馆虚明开水石，园林摇落受风霜。黄花满槛金铃秀，白酒盈樽玉液香。未老不须云母粉，且教弦管奏清商。
眷深贤守已忘形，肯屈旌旗到小亭。坐有嘉宾仙骨秀，门无俗客暮山青。荐樽施遣供蔬甲，秉烛相随看菊铃。欲识主人书馆淡，短檠灯火漆函经。
义以酬知不愿形，孤标直气蔚亭亭。天涯调官头将白，江上论文眼倍青。自性本空观水月，外尘相染喻风铃。昨宵共说无生话，胜读西来一藏经。
珠玉相辉愧我形，正如朽壤附云亭。宦情已比春云薄，交义犹期老柏青。坐久北窗号过雁，谈余荒戍咽疏铃。知君不厌寒宵景，世上风霜已屡经。
地形磅礴接匡庐，旷野人烟乍有无。栖亩稻粱方待获，识家鸡犬各随呼。农耕半岭如僧衲，牧跨羸牛似画图。官守投闲省坟柏，满林霜露涕沾濡。
碧玉枝条手自分，花开晚节最怜君。斜簪短发能回老，满泛清樽要助醺。著雨半荒犹烂漫，绕栏三嗅倍氤氲。更收残蕊缝为枕，长得好香深夜闻。
平生疏野得江湖，岁暮西斋拥一炉。雨滴空阶如自语，风吹长木更相呼。世间宠辱收棋局，楼上光阴入酒壶。近日睡时全少梦，攀缘狂想自知无。
年光吹尽任飞灰，且庆舒长举寿杯。积晦弥旬三尺雨，新阳半夜一声雷。家人环坐相酬劝，贺客先期戒往来。熟醉腾腾成小睡，晚寒更起耻残罍。
伐竹诛茅挂织蒲，半规小榻一方炉。不随健鹘摩空去，且免穷猿失木呼。自有琴书增道气，别开世界在仙壶。幽人欲到知何意，若说真庵彼岂无。
东皇旌节下蓬壶，一夕芳菲遍海隅。红破露花将引蝶，绿深烟柳已藏乌。异乡旅食频年久，故国风光此日殊。常是登高牵望眼，醉吟今喜在江湖。
红莲绿水本优游，清绝东南七宝州。见说新书亦多事，每闻沿檄少归休。少年共计驹千里，末路堪嗟貉一丘。正是江边桃李月，鸡鸣度曲寄离忧。
度峡经泷行路难，岭猿越鸟避旌竿。身从日下恩光暖，声落天南暑气寒。事国以忠宁计远，与人为福莫如安。观公才大宜高位，岂复区区久外官。
纷纷柳絮入帘飞，正是酴醾花发时。断送日长惟有睡，留连春去可无诗。狂鞭迸笋偏当户，绿叶成阴巧覆墀。百舌声中斜照晚，翛然衰鬓任风吹。
当年辇毂参农正，今日江湖望岁星。冷局自安心有素，故人相厚眼偏青。幅巾舒散殊官属，华衮腾骧入帝庭。一荐未为门下德，荷公敦笃好忘形。
漫漫湖水拍堤浮，欲到南亭泛小舟。平日登临如别境，后来语笑尚中流。采菱斫鲤皆新美，赌酒围棋自献酬。对面火云高万丈，谁知此地有清秋。
奕奕秋光照眼明，野香山秀互相迎。路穿蒙密无人见，天借阴凉助我行。水窦溅流如贝玉，松风疏韵作韶茎。一重一掩尘埃远，故比城中分外清。
一望膺门眼已明，欣然倒屣辱公迎。林泉真作仙人宅，杖屦容参长者行。道论风生挥玉麈，渴心尘积饮金茎。匆匆短棹依城去，连日西斋梦寐清。
南山九叠势千霄，中有长松荫寸苗。好景常闻太平观，谪仙更住上清桥。风吹石径秋声早，泉落云根暑气消。方外相期蒙雅眷，只应心隠不须招。
豁然披雾睹青霄，沛若为霖洒旱苗。身逐归云朝傃洞，心随流水暮萦桥。人情不用相轻重，物理从来互长消。器业如公合廊庙，伫闻尺一有嘉招。
海水扬波今合清，秋风千里使华行。言皆有道非徒发，事若无心更不生。谈笑从容怀远俗，琴书潇洒寄高情。伫闻静胜诸蛮服，何必楼船十万兵。
团团冰镜吐清辉，今夜何如昨夜时。只恐月光无好恶，自怜人意有盈亏。风摩露洗非常洁，地阔天高是处宜。百尺曹亭吾独有，更教玉𥴦倚栏吹。
西安潇洒我常游，去自修川泛小舟。民本丰饶矜气节，士多儒雅出公侯。梅山晚翠屏当户，茶井春芽雪满瓯。预想弦歌富闲暇，白云深倚凤凰楼。
未归西掖掌丝纶，且面南谯作守臣。三已何尝观愠色，一鸣从此却惊人。朱轓暂去求民瘼，黄闼行当秉国钧。记取庐山公旧隠，几多草木待青春。
江州几日到滁州，风送征帆暮不收。幽谷水声先入梦，炉峰山色远随舟。素无公事多闲暇，当有新诗自唱酬。寂寞旧居谁复顾，桂花深锁一堂秋。
高才喻蜀策巂羌，凛凛威名动四方。裁正稷宫新法度，发挥词掖好文章。暂还紫府烟霞冷，却上青霄道路长。寄语吏民休浪喜，使君宁久在滁阳。
清晨已送君南浦，薄暮未行天北风。此别谩言千里远，笑谈还此一樽同。铁山重叠云垂地，玉马腾骧浪驾空。涉险临危须自戒，且维舟楫莫匆匆。
官身粗应三钱府，吏隠聊开一草庵。拥砌幽篁如月映，覆檐乔木与天参。畏人自比藏头雉，老世今同作蛹蚕。岂独忘言兼闭息，舌津晨漱不胜甘。
春气已回人困顿，雨声不断夜潺湲。四支退食昏如醉，两眼看书涩有烟。散帙横经那肯读，埋头曲肘即成眠。只愁稚子窥吾懒，岂畏诸公诮腹便。
二公俊轨皆千里，两首新诗寄一庵。大隠市朝希柱史，好奇兄弟有岑参。雪天冻坐痴于雀，雨夕春眠困若蚕。不是本来忘世味，便投闲寂亦难甘。
萧萧木落洞庭湖，一叶扁舟尽室居。吾道已衰投直笔，人情难合卷长裾。重轻自系朝廷势，褒贬犹存史策书。所遇于天皆有分，未将鲵鲋羡鲸鱼。
风响翻空若疾雷，舟行值此颇淹回。坐看鸥鹜浮波去，近见蛟龙带雨来。春色未还江上柳，雪香谁寄岭头梅。欲收美景陪清唱，恨乏当时子建才。
解纵袅鸱啄凤凰，天心似此亦难详。但知斩马凭孤剑，岂为摧车避太行。得者折腰犹下列，失之垂翅合南翔。不如长揖尘埃去，同老逍遥物外乡。
半通官职万人才，卷蓄经纶未得开。鸾凤托巢虽枳棘，神仙定籍已蓬莱。但存漆室葵心在，莫学荆山玉泪哀。倚伏万端宁有定，塞翁失马尚归来。
复霭重沙望不穷，坐收千里一樽中。天边江汉波涛阔，地下神仙窟宅通。窗影偷来湓浦白，檐光飞入沔城红。豁然已尽登临兴，云阁章亭谩在东。
去年荆楚赏芳菲，今岁江淮水渺弥。绿发方当少壮日，清樽不负艳阳时。风波此去犹千里，桃杏何缘见一枝。独有瑞香花两槛，远将春色自相随。
牡丹意态已无穷，况是连房鬭浅红。晓色竞开双萼上，春光分占一枝中。娥英窈窕临湘浦，姊妹轻盈倚汉宫。只为多娇便相妒，芳心相隔不相同。
借问东来常太晚，富春亭下舣扁舟。阴天漠漠行梅雨，寒色萧萧报麦秋。曲渚浪平犹未渡，隔江风紧不胜愁。此中望断相思眼，家在蓬莱更倚楼。
北堂相送出城西，忍见临分独自归。日暮荒村一回首，秋风吹涕各沾衣。水通鉴曲行将尽，山似稽阴认却非。薄宦牵挛不得已，此心何以报春晖。
匆匆送客出城𬮱，霜意方高日渐醺。青嶂倚空先有雪，黄沙匝地半和云。旌旗明灭随车远，鼓角悲凉隔水闻。正是无憀一回首，两行白马映红裙。
崎岖寒苦远腾装，喜得高才共此方。当以清谈销日月，更将和气敌冰霜。堂前绛帐惭容迹，幕下红莲幸借香。闲夕肯来相伴否，小窗残烛厌更长。
君马匆匆赴信阳，虽云同郡似它方。村沙卷尽黄昏日，海水吹成半夜霜。别恨不须青草色，归期当及小桃香。闲官冷局遥相望，两觉迢迢岁月长。
寒景峥嵘岁已深，谁知清淡亦登临。雨吹废馆苔添晕，霜落空城树减阴。向晓旋留题叶句，隔年先有探花心。相期红药浓开日，一醉东风费万金。
新辟西垣小室成，开编静得古人情。峥嵘老柏寒尤健，窈窕幽窗雪更明。我愧滥巾居此地，君能倾盖似平生。篇诗何必深相羡，渌水芙蓉岂不清。
才喜春风昨夜归，凌晨又见雪飘衣。缀林似惜梅花落，扑地争先柳絮飞。寒气却回侵暖律，阴云徐上蔽晴晖。近来四序皆无主，欲向东皇问是非。
明夜更无今夜灯，都人为此不胜情。皆愁隔岁期犹远，共约追欢直到明。君饮露台春易醉，我眠书馆月同清。东风亦有相撩意，梦觉犹传弦管声。
卧龙当日醉吟身，冷落天涯一旅人。早夕思亲增怅望，啸歌怀古更愁辛。角吹海上千山月，草入江南万里春。欲去尚留心未决，梦魂长在越谿滨。
赴官并出江湖上，讲学联居海岱中。会合尤嗟别离促，音书何似笑言同。黄鶑度曲争催晓，红杏熏香半倚风。景物佳时忆相见，恨无双翅逐飞鸿。
历城未到已尝闻，文彩鱼盐市不贫。千里山川齐故地，百年风俗舜遗民。泉声滑滑长如雨，海气昏昏晚得春。北渚环波皆好景，为兄诗笔长精神。
缭绕龙山半府阴，春来漂泊阻登临。蓬莱阁下花多少，清旷亭前水浅深。暮霭漫天迷望目，东风绝海送归心。新诗亦有思家意，应记当年共醉吟。
百忙之际一闲身，更有高眠可诧君。春入四支浓似酒，风吹孤梦乱如云。诸生弦诵何妨静，满席图书不废勤。向晚欠伸徐出户，落花帘外自纷纷。
九仙山中牂牁菜，几日春风长绿苗。有客提携到深巷，自言采掇下青霄。口尝异味虽珍美，目断孤云却寂寥。千里思亲不独饱，慨然食罢一长谣。
忆昔西寻山下园，芙蓉香里醉颓然。幽篁迸笋无余地，老木交阴不计年。彻幕旋迎秦望雨，泛杯旁引鉴湖泉。旧游寂寞今谁到，应有秋苔长绿钱。
昔同访客到山阴，马上相随不废吟。平视溪流绿烟远，回看府宅白云深。纷纷落麈陪高论，艳艳浮蛆劝满斟。宾主如今各分散，诗成长咏作吴音。
蓬莱彼此一闲身，把酒临风送晚春。城邑万家供气象，湖山千里助精神。深林鸟语留连客，野径花香着莫人。今日天涯共怊怅，归心夜夜转车轮。
忆昔幽寻到井仪，繁花落尽绿阴时。云迷步武多相失，风入襟怀只自知。金斗倒垂交劝饮，玉蟾分面各题诗。淋浪醉墨留西壁，好事于今刻作碑。
昔寻小隠到王家，早出归时逼晚衙。胜奕高亭弄纹局，撷芳深径采新茶。竹边云过阴相得，莲外风来气益嘉。夜坐西堂有余兴，解酲更进一银瓜。
洒汗通宵已废眠，起来犹觉眼生烟。黄埃滚滚人行地，赤气腾腾日出天。纨扇急挥风亦热，银瓶空挂井无泉。狂心于此思霜雪，安得师文扣羽弦。
曾佩金章祷象龙，滂沱飞雨出无穷。泰山吐雾连朝暗，东海驱波半夜空。爽压炎蒸民少病，润流枯涸岁将丰。黄堂下视相欢意，助以袁宏一扇风。
弹剑常为猛虎吟，扫清夷虏丈夫心。人留海上烟花老，梦入塞垣冰雪深。千里枢庭驰召节，几年家府探归音。此行傥未封侯贵，一策犹能绾万金。
蕲州小簟琴光枕，学馆无人日午时。睡去沈酣本避暑，梦回展转却添疲。倏忽云雷出天意，清凉风雨报秋思。世间此味宜无比，只说羲皇已自卑。
雪月交光夜正寒，何人相伴语更阑。惟君枉驾时能慰，令我幽居意解欢。小仆旋来荧火烛，病妻无力治杯盘。清谈已倦还观史，冷淡相看不厌难。
清若冰壶断若金，孜孜常见恤民深。三年佐郡神明政，一旦归朝父老心。遗爱海波无断处，去思秋色有余阴。临行曲为留旬日，少慰攀辕泪满襟。
缭绕西行入乱山，白云深处据征鞍。荞花著雨相争秀，枣颊迎阳一半丹。鞅掌未能逃物役，乾坤何处托身安。莒台东向情无限，那更秋风作暮寒。
龟蒙山上泉如涌，白石河边雨已流。乔木烟深迷故国，黄芦风急战高秋。新科一变人方锐，旧学都忘我可羞。驱马远来徒自苦，敢将衡鉴定三州。
万里悄然若有霜，南山秋色两苍苍。巳经晚雨驱除热，更得西风断送凉。瀚海人空云弄白，吴江波阔叶吹黄。知君昨夜书帷梦，半在亲庭半在乡。
西施苏小卓文君，画笔相传窈窕真。虽有金珠并粉黛，恨无笑语与精神。一樽美酒留连客，千载芳魂着莫人。醉眼恍然迷不觉，自惭心地尚埃尘。
不得家书又几朝，思亲梦断不堪招。欲归每恨川途远，久客空惊岁月消。雪意尚浓云黯淡，角声吹绝晚萧条。相看惟有兄相近，回首时能慰寂寥。
点点花芽拨草根，深春终日在东园。烟筠冉冉阴相乱，燕雀啾啾语自繁。倚伏万端宁有定，是非一致亦何言。谁能伴我哦亭上，烂漫同斟浊酒樽。
笙歌相引入东园，二月青州花正繁。银幕四围香兽暖，绣茵十幅舞靴翻。游人见此心应乐，野客颓然思已烦。向晚凭栏得潇洒，狂风吹雨出云门。
海邦穷僻想知音，疋马春风入岱阴。千里山川忘道远，一门兄弟辱恩深。发扬底滞先生德，振拔崎岖长者心。更以诗篇壮行色，东归胜挟万黄金。
济南风物称闲官，兄弟偕游意益欢。幽圃水声从地涌，画桥山色逼人寒。别来梦想犹相接，他处尘埃不足观。寂寞东斋又经夏，落花新叶共谁看。
江湖有客卧孤城，每见银河眼亦明。万里长风吹不断，一番微雨洗尤清。星辰白石参差乱，云气飞梁倏忽生。牛女东西波浪隔，夜寒天阔不胜情。
簿领如棼处处忙，日华偏向此中长。吟余林表孤云改，梦觉窗间小雨凉。珮玉上趋承斗极，棹歌深入钓沧浪。何如潇洒诗书局，不在山林不庙堂。
学馆人归静若山，久阴梅湿上衣冠。酣酣雨意牵愁远，飒飒秋声吹梦寒。竹笋解包堆屋角，蓼花抽穗出墙端。此时最忆吴江上，千顷烟波一钓竿。
磅礴青山入望长，古城东下见回塘。云阴更杂梧桐影，野气仍连菡蓞香。久处尘埃思浣濯，忽逢虚旷自清凉。主人华发能谈笑，犹抚归鞍恨夕阳。
海上穷秋白日阴，霜飚猎猎稍相侵。手持黄菊江南意，目送征鸿万里心。每想清谈真丽瞩，欲弹流水少知音。东山兄弟非难继，谁敢先为招隠吟。
去岁开炉郡中起，芙蓉幕下醉相邀。今年两事俱萧索，白日孤城转寂寥。缘饰新茶烹小凤，咨嗟名画展苍雕。长篇藁出依然在，千里思君不可招。
冰为清洁玉为淳，籍籍名家第一人。皂盖已颁东郡政，彩衣犹侍北堂亲。遐年此去随长景，和气生来得少春。何以献公今日寿，仙山不朽海无津。
以才牵挽自由身，岁暮无家寄海滨。扰扰满前人一把，纷纷趋事抱千钧。风掀驼岛波声壮，云倚蓬山雪意新。回首高城已摇落，菊花羞逼小阳春。
平川掺袂屡星霜，楚尾畿东各一乡。安得便风传讯问，只应明月共辉光。茅斋夜出犹能记，古观秋吟最不忘。近日诗成无和者，思君才俊似青杨。
去岁城门坐彻晚，前年火阁饭连宵。当时已是嫌羁束，今日那堪转寂寥。绿水红莲非旧客，清风明月想同寮。不知比我离高密，谁向长亭折柳条。
昔年随宦在筠阳，总角频趋数仞墙。绿水近经王俭府，锦衣今见买臣乡。能谈旧事情何厚，忽枉新诗味更长。闾里优游正多暇，幸君时访读书堂。
北望登州匹马驰，驼裘孤扇任风吹。才闻使者方相委，事属公家不敢辞。聚落萧条宿山县，波涛浩荡瞰天池。烦君一上蓬莱阁，归说扶桑日出时。
旋彻银杯泛海螺，故人相遇乐如何。东西合作双双舞，工拙分为一一歌。吹角共惊冬晷短，添炉更觉晚寒多。不须苦炼登州语，大抵东音唯与阿。
墙阴留得雪斓斑，有客更深独自看。江上落梅人不扫，山头明月夜初寒。清心直与神仙比，好景只应图画难。宇宙之中无一物，碧天如水静漫漫。
七月鸱鸮乃至此，语言闳大复瑰奇。直侔造物并包体，不作诸家细碎诗。吏部徒能叹光焰，翰林何敢望藩篱。读罢还看有余味，令人心服是吾师。
两岁东州不自知，人情全在欲分时。饯行连日侵银烛，送别临岐驻玉羁。望见蒙山思马耳，路经沂水忆河淇。归来定得从容否，寄语庭前红药枝。
地近长芦芦已深，舟行两岸蔚森森。能藏蛇虺连山涧，强庇蛙蟆接水阴。疑汝此中无劲节，使吾终日隔遥岑。春风暑雨多情思，霜霰峥嵘想不禁。
柔桑满野麦成川，晴色连陂雨在田。顾影寂寥谁与语，据鞍闲暇不妨眠。尘劳可厌非今日，老大无堪异昔年。此去聊为上都客，行当货马觅归船。
邮亭系马日西斜，却向盱眙望白沙。春色淡中唯有柳，晓风狂过已无花。古人出处真难一，吾道穷通未可涯。白水黄粱不须具，呼奴挈榼取流霞。
悠悠驱马汴河湾，几处邮亭略解鞍。春尽榆钱堆狭路，晓阴花雨作轻寒。山川相背图中画，日月双移坂上丸。行役渐多身渐老，诗题聊寄旅程难。
赢粮襆被望都门，路出符离日未醺。清汴横飞天上浪，方塘稳锁镜中云。淮南风物多相似，江上音书久不闻。寄语北山姑待我，莫因西去勒移文。
曾浮轻舸下长江，依旧东风卷绿杨。往事山川空满目，新年须鬓欲成霜。烟尘莽苍随长路，云日萧条隔旧乡。膂力四方男子事，不须弹铗苦悲伤。
历下攀游今几年，相逢颜鬓觉苍然。西齐美锦窥诗轴，北郭浓霞入酒船。别思忽随春浩荡，还期已过月团圆。君家早有为霖望，莫学隆中但稳眠。
项王战败耻归东，仗剑南游寂寞中。雨雪萧条千里暗，乾坤浩荡一身穷。文章未属清时用，议论徒多烈士风。四海望霖龙折角，为君悲绝诉苍穹。
生计箪瓢少郁陶，谈经千古见秋毫。神驱笔下锋铓俊，天纵胸中气象豪。事业今朝心孔孟，功名他日踵萧曹。行行努力牵牛饵，北海波中钓巨鳌。
铁面嵚岩鬼亦惊，世间儿女敢相轻。文章自古传周燮，德行当时贵灭明。四海生灵虽帖泰，两边豺虎尚纵横。胸中久畜平戎策，不日敷施报太平。
金紫相摩上玉堂，南宫诗战镇相将。毫端写出青春色，窗下吟销白昼长。辞艳迸开昆嶂火，文章翻出铁林枪。愁中欲得神仙句，更藉夫君不闭藏。
臲卼扁舟抱寒水，逍遥野客坐孤蓬。一天星月清吟外，万里江山极望中。遁迹未能离草莽，机心唯欲破羌戎。此心未遂难为语，负剑长吁气满空。
文章豪逸难为敌，格志孤高自出凡。两岁论交重金石，今朝泣别倚松杉。满江春碧围仙棹，入晓风轻送锦帆。此去天涯皆独立，寂寥相望隔溪岩。
何处登临可极观，危轩隠在碧云端。千年古树少春态，一片江天带暮寒。人似神仙君自好，心如铁石我难干。花红柳绿休多语，且把诗书仔细看。
笔刃词锋剑戟稠，千金明月暗相投。君鸡已勇夸长嘴，我豕徒劳诧白头。清似愁中闻玉笛，美如饥后嘬兰羞。伯牙未老钟期在，再写孤音漫继酬。
古柏青黄苦暗凋，怪松千尺老嶕峣。词源浩浩声连海，笔力冲冲气逼霄。贾赋任雄难作敌，杜诗虽健亦相饶。英豪自古非尘物，他日峨冠立汉朝。
为厌红尘触目生，与君携手上幽亭。波光碎碧瑠璃地，竹影疏青翡翠屏。云惹闲心归远岫，风吹诗思入沧溟。名机利械都忘去，才得人间醉一醒。
井邑喧嚣不忍行，卷帘终日爱江亭。竹声满耳萧萧雨，山色挨檐曲曲屏。连夜剑光摩北斗，几时鹏翼起南溟。与君分义尤相合，有酒频来此醉醒。
拂拭菱花试一临，貌随年改叹光阴。朱颜惨淡尘埃满，白发萧疏瘴雾侵。自笑腐唇因苦学，谁知瘦骨为愁吟。平生履行无人识，嗟尔顽铜岂照心。
半月新调乐府班，佳期今近迫阴颜。歌喉断续微风外，舞队差池细雨间。坐赏宾朋愁不解，来游士女半皆还。人心共望晴明景，嗟尔乖龙独阻艰。
千载皇英恨未平，泪沾湘竹锦文成。我收寸管尤瑰异，上有群仙无姓名。乍见偶同神女梦，静看独认赤松迎。世间此物真难滞，它日相从上太清。
久病情怀已索然，况当景气似秋天。书窗静滴芭蕉雨，吟砌轻笼薜荔烟。云结繁阴低远岫，风排白浪满平川。多愁无计堪消遣，斗酒浇成一觉眠。
少年有志慕轲雄，十载潜心黄卷中。富贵未来嗟命蹇，文章多妙叹童蒙。驽材尚藉鞭驱力，顽璞须资刻琢功。诱掖相成期在子，可惭夸咏枉清风。
相邀盂饭与盘蔬，坐偶行从半岁余。夜倚松窗咏风月，昼挥玉麈讲诗书。论交切切初谋协，告别匆匆晚意疏。须亮主人攀惜甚，挽回归袖欲投车。
宿鸟窥檐日渐昏，徘徊顾视少埃氛。高槐结阵鸣秋雨，叠嶂争豪出暝云。愁病巑岏谁省我，笑谈磊落独怜君。遥思静坐西窗下，只与何人治典坟。
角艺词场欲进身，混然谁辨玉并珉。无常胜负如六博，不幸沈浮知几人。君已自甘龙退蛰，我犹有待蠖求伸。未腰相印男儿耻，他日功成方卜邻。
窜迹南游岁再侵，思归望远久沈吟。风敲古木寒声碎，云拥江天暝色深。饮可涤愁谁伴醉，诗从写恨少知音。想君笑语如饥渴，何日相逢慰此心。
踠足骅骝铩羽鸿，似君今日叹途穷。濯缨空有沧浪志，敛板犹趋尘土中。论议最宜陪凤沼，文章独可直鳌宫。暂时淹恤宁非命，得失须观塞上翁。
殊邦会遇喜亲依，聚散参差志愿违。君屈清才尚南戍，我随流水欲东归。沈吟晚日愁堪掬，顾盼江云泪满衣。冀得佳篇慰离苦，且令行色有余辉。
郭璞长江宋玉风，君才可与角豪雄。织成故典文之巧，琢就新词学者工。昔日貌观轻子羽，今朝颖出喜毛公。频烦教我勤多矣，疏决蒙泉使向东。
柳榭阴阴春半时，相邀闲暇赏芳菲。家人共酌榴花酒，蛮妓争歌金缕衣。火焰高低红踯躅，绣龙浓淡小蔷薇。此中莫惜长欢醉，自古人生七十稀。
空庭愁寂一蝉鸣，斋阁阴阴夏簟清。鸟背送回残照去，林梢看得晚凉生。归鸦映水缤纷黑，斜月穿帘点滴明。一夜渴心不得晓，唯听深井辘轳声。
西垣种竹满庭隅，正值天街小雨初。渐近凉风侵梦觉，已留清露滴吟余。卜邻近喜苍苔满，托迹方惊上苑疏。昨夜青藜光照席，绿阴相对小除书。
此君安可一朝无，请看西园种竹初。嶰谷正当吹凤后，葛陂犹是化龙余。风摇梦枕秋声碎，月满吟宪夜影疏。他日如封管城子，莫嫌老秃不中书。
踔跞英才比孟阳，合排三戟坐朝堂。鲈鱼莫忆江东鲙，竹叶聊煎仲景汤。屡选青钱文足羡，尝乘白马谏何强。知君每厉霜崖操，未怕朱云请尚方。
当路埋轮气慨慷，身长九尺貌堂堂。高吟当似封侯祐，巧诋宁同小吏汤。幽阁画眉多窈窕，华巅饮酒自康强。知君博物饶才思，近试家传辟谷方。
金罍美酒斗十千，石榴花开窗户前。丝棼万事何足言，竹溪六逸方醉眠。匏瓜系焉虽不久，土风堪美人皆贤。革易暌散心惘然，木在高山鱼逐泉。
金房此去路几千，石濑齿齿秋风前。丝侵两鬓老不言，竹实已空饥凤眠。匏笙吹作别离曲，土坏渐异思诸贤。革屦练服何萧然，木阴缓步寻双泉。
金轮演法教大千，石沙蒸饭戒在前。丝挂千钧危何言，竹映南窗犹可眠。匏簧弦索莫妄想，土视粉黛宁非贤。革面匪诚君岂然，木强我只思林泉。
金声玉振辨服千，石棱猬磔奋无前。丝乱获理赖正言，竹有特操非芊眠。匏羹淡薄葅醢贵，土鼓摈弃淫哇贤。革去浮伪真慨然，木秀风摧堆毁泉。
金科备使提三千，石马泥牛鞭不前。丝麻民足吾何言，竹舆山行秋雨眠。匏黄芋紫汉上囗，土人当有庞葛贤。革车战舰今不然，木杪凤栖龙戏泉。
金装宝剑值万千，石上横磨太古前。丝缑消烂那复言，竹杖未化蛟龙眠。匏裁瓠切随所用，土拭当有张雷贤。革室夜锁声铿然，木刃谁与淬寒泉。
金章玉佩动百千，石火光中风叶前。丝鞭相揖笑不言，竹下有人想待眠。匏身落蒂终腐烂，土壁绘像谁愚贤。革贪惩躁心泰然，木食草衣行饮泉。
心欲从容且再期，月余聚散忽参差。工于酬唱皆词客，各有输赢屡奕棋。木荫坐时班细草，早凉行处折红葵。天涯回首思高会，日落烟昏今自悲。
今夕清寒转不禁，小窗积雪气萧森。林迎新岁花争出，山背残阳影半寻。寸步故人犹隔面，回阳孤馆想来音。日期笑语欢相慰，心亦须君续断琴。
王骆声华星斗旁，方州投老憩甘棠。木逃剪伐枝长碧，石耐镌磨性有常。巾褚藏经勤问学，子孙传业富文章。十年流落归何暮，日听除书侍玉皇。
土壅沙培种海棠，木阴池径要深藏。臧文窃位人多笑，犬子题桥君未忘。心嗜黄柑聊小擘，手拈红叶又成章。早鶑归燕催时节，即泛金英醉菊堂。
口吐丝纶一代英，央央旌旆发神京。小堂且作蕃宣守，寸晷昔闻弦诵声。耳白于颜君有誉，言藏之默我无营。吕溪傅野何须出，山野嫌人问姓名。
千里讴谣威惠全，王庭斩柳势腾骞。马迁汗简才无辈，车胤萤囊学自然。火急定闻中禁召，口传仍有贵珰宣。亘天弦管须频会，日暖花开草更芊。
比玉文章素出群，羊公仁政载前言。口谈典册开聋瞽，目想烟霄役梦魂。鬼谷纵横非世宝，贝多浮蠹逐时昏。日期儒术恢明主，王业光华燕后昆。
同饮东洲俱醉容，谷鶑应笑卧花丛。取交莫逆情相答，合宴多欢酒屡空。工欲代天君素志，心将浮海我家风。虫鱼草木吟何苦，古锦囊封寄逸筒。
丁公松腹梦多灵，巫峡闻猿莫涕零。令德岂宜居茇舍，吉人终见作台星。生嫌鹰隼虚张翼，共喜芝兰暗有馨。香菊一尊歌数叠，且须频醉竹间亭。
用舍随时未是穷，躬耕何必返耕农。辰惟去速须行乐，木为非材尚见容。口诵雅言披坠简，闲闻新语继华宗。小棠幽鸟依蕃府，付与花洲作附庸。
果下名驹踏路莎，沙堤虽小未相多。夕天返照摇珠璧，玉宇微风荡绮罗。维棹水边舟不正，止车门外毂相摩。手搴露蕊真清旦，一样新翻蜀锦窠。
龙章宝篆閟天宫，吕钓伊耕甫降嵩。高义当为神所劳，力行宁顾命之穷。躬亲庶政贤方急，心志斯民发未童。里俗莫轻尼父厄，已闻名字在纱笼。
我行求友要渐磨，石确金坚所得多。夕倦未眠排奕势，力穷犹战敌诗魔。鬼神福善安无窘，君相知名直靡佗。匕箸借前陈策画，一朝登用即巍峨。
手弄毛锥掷钓蓑，衰年远使尚婆娑。女缘被妒多闺怨，心欲安禅学鸟窠。果有壮图希剑履，复何高论隠松萝。维摩弟子张天觉，见说平生事揣摩。
早识江西黄仲光，兀然相对鬓毛苍。口陈仁义何明白，日欲经纶孰抵当。田老讴吟知盛德，心交隔阔想余芳。方今天子求才艺，云有锋车降宠章。
田窦当时亦后家，豕贪羊狠事空花。化行今日皆谦愿，心吉夫君少等差。工作隶书无小草，早分恩赐只团茶。木盘宴馔皆心广，黄雀亲来粟满畬。
干尽公卿冷眼看，目悬霄汉望鸳鸾。鸟旟付治期当审，番玉求田计想完。元帅昔时几跋扈，邑君何日得平安。女年已长荣亲养，食禄翻思把钓竿。
兀坐东斋读老庄，壮夫今已厌雕章。早吞灏气清无梦，夕倚薰炉暖有香。日射澄波萦暮岛，山排红叶照秋霜。相思时玩囊中墨，土室寒居幸借光。
车辗轻雷会鄂君，口朱当在结殷勤。心迷云雨回歌扇，羽散鸾皇转舞裙。巾垫香醪方取乐，木飘霜叶忽离群。羊毫写字无鱼寄，可问南归有戍军。
至意须同陈与雷，田家老瓦愧云罍。缶非可击参韶乐，木肯垂阴庇野苔。台辅雍容君有量，里闾寒贱我如灰。火龛对坐年华宴，安得西飞到滑台。
高会当年喜得曹，日陪宴衎自忘劳。力回天地君应惫，心狭乾坤我尚豪。豕亥论书非素学，子孙干禄有东皋。十年求友相知寡，分付长松荫短蒿。
抱病江天白首郎，秋风此日晒衣裳。看我形容已枯槁，此岂有意仍腾骧。一官羁绊实藏身，富贵于我如浮云。致君尧舜付公等，几时高义排金门。
呜呼古人已粪土，纷纷轻薄何须数。当面输心背面笑，翻手作云覆手雨。感君意气无所惜，于我见子真颜色。人生会合不可常，昔者相遇今不得。
不恨我衰子贵时，经济实藉英雄姿。君有长材不贫贱，莫令斩断青云梯。骅骝作驹已汗血，坐看千里当霜蹄。省郎京尹必俯拾，军符侯印取岂迟。
岁云暮矣多北风，潇湘洞庭虚映空。中有云气随飞龙，黄鹄高于五尺童。殊方日落玄猿哭，芜没潇岸千株菊。少壮几时奈老何，喧呼且覆杯中渌。
老去悲秋强自宽，衰颜欲付紫金丹。坐卧只多少行立，岂可久在王侯间。与君相逢未恨晚，他日更仆语不浅。潇湘水国傍鼋鼍，吏情更觉沧洲远。
雄姿逸态何崷崒，自是君身有仙骨。彩服日向庭帏趋，百年未见欢娱毕。拖玉腰金致主身，起居八座太夫人。尔家最近魁三象，文采风流今尚存。
思君须向古人求，夙昔一逢无此流。文章有神交有道，名位岂肯卑微休。倜傥权奇难具论，鸷鸟举翮连青云。无路从容陪笑语，使人叹恨伤精魂。
故人情谊晚难似，神倾意豁真佳士。可怜怀抱向人尽，再为后会知何地。老大徒伤未拂衣，白头吟望苦低垂。鱼龙寂寞秋江冷，不见湘妃鼓瑟时。
独立缥缈之飞楼，更有澄江销客愁。无边落木萧萧下，万里风烟接素秋。天青小城捣练急，渔翁暝踏孤舟立。嫩蕊浓花满目斑，临风三嗅馨香泣。
玉几由来天北极，云近蓬莱常五色。五更三点入鹓行，朝回君是同舍客。岂意出守江城居，此身已愧须人扶。青眼高歌望吾子，早据要路岂捐躯。
秋风欻吸吹南国，天地黤惨忽异色。江石决裂青枫摧，波漂菰米沉云黑。儒术于我何有哉，口虽吟咏心中哀。隠居欲就庐山远，黄帽青鞋归去来。
自断此生休问天，焉能终日心拳拳。人生几何春已夏，况我与子非壮年。东流江水西飞燕，可惜刻漏随更箭。细推物理须行乐，只愿无事长相见。
小臣鲁钝无所能，况乃疏顽临事拙。今幸乐国养微躯，主恩前后三持节。未有涓埃答圣朝，却教江汉客魂销。云白山青千万里，便应黄发老渔樵。
秋风萧萧露泥泥，美人娟娟隔秋水。扬眉结义黄金台，欲向何门趿朱履。案头干死读书萤，遮莫邻鸡下五更。老夫卧稳朝慵起，肯信吾兼吏隠名。
注目寒江倚山阁，碧瓦朱甍照城郭。云物不殊乡国异，形胜有余风土恶。阶面青苔老更生，况乃秋后转多蝇。巫山不见庐山远，怅望秋天虚翠屏。
隠几萧条戴鹖冠，强移栖息一枝安。重阳独酌杯中酒，醉把茱萸子细看。羞见黄花无数新，当令美味入吾唇。久拼野鹤如霜鬓，何用浮名绊此身。
高栋层轩已自凉，青枫叶赤天雨霜。自公多暇迎参伍，行酒赋诗殊未央。共指西日不相贷，万事尽付形骸外。自笑狂夫老更狂，诗酒尚堪驱使在。
摇落深知宋玉悲，东流之外西日微。寒衣处处催刀尺，谁家捣练风凄凄。篱边老却陶潜菊，前飞秃鹙后鸿鹄。安得送我置汝旁，怅望聊歌紫芝曲。
秋风淅淅吹我衣，日日江楼坐翠微。江光隠见鼋鼍窟，水鸟衔鱼来去飞。菱叶荷花净如拭，清簟疏帘看奕棋。雷声忽送千峰雨，波涛万顷堆琉璃。
草阁柴扉星散居，远开山岳散江湖。苍苔浊酒林中静，丹橘黄柑此地无。洞庭扬波江汉回，愿吹野水添金杯。巢燕养雏浑去尽，邻鸡还过短墙来。
秋来相顾尚飘蓬，兼泛沧浪学钓翁。钟鼎山林各天性，知君才是济川功。万里寒空只一日，会是排风有毛质。攀龙附凤势莫当，莫度清秋吟蟋蟀。
诸公衮衮登台省，后来况接才华盛。天涯风俗自相亲，岁暮阴阳催短景。江风飒飒乱帆秋，天入沧浪一钓舟。愁极本凭诗遣兴，朔云寒菊倍离忧。
秋水才深四五尺，风灯照夜欲三更。千崖无人万壑静，新月犹悬双杵鸣。衰颜动觅藜床坐，仰看明星当空大。请君一来开我愁，南浮早鼓萧湘柂。
可怜为人好心事，今我能书数字至。人生会面难再得，安得如鸟有羽翅。日暮聊为梁父吟，非子谁复见幽心。入怀本倚昆山玉，许身愧比双南金。
腐儒衰晚谬通籍，齿牙欲落真可惜。沧浪水深青冥阔，山鬼幽忧雪霜逼。老去新知见面稀，被褐短窄鬓如丝。秋天漠漠向昏黑，独立苍茫自咏诗。
江上形容吾独老，百壶且试开怀抱。妙舞逶迤夜未休，多情依旧能潦倒。雨裛红蕖冉冉香，玉樽锦席高云凉。酒酣耳热忘头白，老儒不用尚书郎。
江上今朝寒雨歇，翛然欲下阴山雪。山巅朱凤声嗷嗷，白鹄翅垂眼流血。老夫清晨梳白头，杖藜徐步立芳洲。使我残年但饱吃，微躯此外更何求。
神仙中人不易得，京中旧见君颜色。同心不减骨肉亲，我居巷南子巷北。佳人屡出董娇娆，秋水为神玉为骨。孤城此日堪断肠，既饱欢娱亦萧瑟。
封书寄与泪潺湲，童稚情亲四十年。离别不堪无限意，断肠分首各风烟。反锁衡门守环堵，闻道三年未曾语。数篇今见古人诗，更觉良工心独苦。
琥珀杯浓酒味醇，郁金裙转舞腰新。铅华第一人中白，歌响几多梁上尘。玉漏将沉香未断，银潢虽远志相亲。合欢促席留君醉，最苦参斜夜向晨。
工巧新诗寄递筒，同声稍稍变他宫。口传知受诸君指，日好何论六甲穷。躬自省愆方久仄，人多助虐更磨砻。石渠旧友年家契，大笑今朝已落空。
日日高楼倚望君，口吟心想跂清尘。土膏著雨苍葭出，山色凝云翠黛颦。卑冗一官谁羽翼，异同千状极艰辛。十分明月迎新守，寸步江村老尽春。
黄金链语玉琢词，绢素中度无轻纰。幼时文采已奇绝，妇老儿长今可知。外窥骄虏亦有作，孙吴暗合知兵略。虀盐气味异膏粱，臼中丹砂非俗药。